Vinokourov – 4 orrialdea – Tropela.eus bloga\nEuskaltel-Euskadik 2011ko Giroan parte hartuko du\nHiru urte eta gero, Euskaltel-Euskadi Italiako Giroan izango da. UCI Pro Tourrean onartua izanarekin batera, hauxe da talde laranjaren inguruan azken asteetako albiste nagusia. Igor González de Galdeanoren esanetan, gaur egungo taldeak ez dauka zerikusirik 2007an azken Giro hartan parte hartu zuenarekin. Taldea askoz helduago ikusten du, bere aukeretaz konfiantza gehiagorekin, Giroan zeresana emateko moduan, azken finean.\nEta albiste honen barr\nuan beste albistea, titular handiagoa akaso, Igor Antonek Giroan parte hartuko duela da. 2005ean, bere debut urtean, joan zen Igor Girora lehenengoz, eta azkenekoz. Urte hartan Giroa ez zegoen bere planetan, baina Alberto López de Munainek lepauztaia hautsi zuen lasterketa baino egun batzuk lehenago, eta arabarraren lekua Antonek bete zuen. Eta nola bete gainera. Lehen astean etapa amaieran zegoen malda labur baina tente baten Paolo Bettini, Damiano Cunego eta Davide Rebellin bezalako txirrindularie gangortu egin zitzaien, eraso kolpe bikain bat jota. Gero atzetik atrapatu egin zuten, baina han gelditu zen txirrindulari txiki eta ezezagun baten agerraldi hura. Gero, normala den moduan, lasterketa luzea eta gogorra egin zitzaion, baina azken astean, etapa erregina ahaztezin hartan, Finestre beldurgarrian lehen 10 kilometroak taldeko buruan egin zituen, Savoldelli, Simoni, Di Luca, Rujano, etabarrekin. Azkenean sailkapena 83º postuan bukatu zuen, eta leher eginda. Taldetik bigarren astean lasterketa uztea proposatu zioten, hain gaztea izanik luzea egingo zitzaiola argudiatuz, baina galdakoztarrak burugogor amaiera arte jarraitu zuen.\nDatorren urtean, ordea, beste helburu batekin joango da Girora Igor. Azken Vueltan erakutsi du zenbat hasi den, tropeleko igotzailerik onenetariko bat izatera iristeraino gaur egun. Eta Giroan faboritoa izango da, ezinbestean. Gainera datorren urteko Giroa, antolatzaileen estiloari jarraiki, oso gogorra izango da. Akaso aurtengoa baino gogorragoa. Bada zerbait. Guzti hori gutxi balitz, Mikel Nieve galdakoztarrarekin izango da Torinoko irteeran. Ikusteke dago zein txirrindularirekin osatuko duen taldea Galdeanok, baina bi izen horiekin nire ilusioa piztuta dago dagoeneko. Koldo Fernández eta Urtasun ziurrenik Giroan izango dira. Nire ustez Daniel Sesma edo Miguel Mínguez, Cazaux, Alan Pérez eta Aramendiak irteeran izateko aukera asko dituzte. Oroz nora joango den ikusteke dago, joko asko ematen baitio taldeari parte hartzen duen lasterketa guztietan. Izan ere, Samuel Tourrera joanda, honekin batera Amets, Egoi Martínez, Ruben Pérez eta Gorka Verdugo ziur joango dira Frantziar errepideetara. Romain Sicardi ere ordua iritsi zaiola deritzot. Girora itzulita, Igor Antonen aurkari nagusiei gainbegirada bat emanda, Ivan Basso aipatzea ezinbestekoa da. Azken Giroko irabazlea Liquigas talde indartsu bat atzetik duela joango da. Sylvester Szmyd, Robert Kiserlovski, Valerio Agnoli… talde gizon onak dira duda gabe. Dena den, Nibali ziurrenik ez da joango, aurtengo Vuelta irabazita ziurrenik Tourrean konzentratuko baita, bere txirrindulari karreran beste pausu bat emateko. Dena den, Scarponi, Evans, Vinokourov edo Cunego bezalako txirrindulariak ere irteeran izango dira, ondo bidean.\nEuskaltel-Euskadiren datorren urteko denboraldiari gainbegiratu orokor bat emanda, ilusioa izateko arrazoiak badauzkagu. Laburpen azkar bat eginda: Giroan Igor Anton eta Mikel Nieve. Tourrean Samuel Sánchez, Romain Sicard eta Amets Txurruka. Vueltan Igor Antón, Mikel Nieve eta Amets Txurruka. Aurtengo denboraldi aparta hobetuko al du Euskaltel-Euskadik? Igor Antonek Giroan podiuma zapalduko al du? Hala bada, irabazteko moduan ikusten al duzue? Galdera guzti hauen erantzuna, datorren urteko Maiatzean.\nBidaltzailea:Julen 2010-11-26 2011-03-11 Hemen argitaratua:Euskaldunak, Italiako Giroa, TaldeakEtiketak: Basso, Euskaltel-Euskadi, Evans, Igor Anton, Liquigas, Mikel Nieve, Romain Sicard, Samuel Sánchez, Scarponi, Txurruka, Vinokourov5 iruzkin Euskaltel-Euskadik 2011ko Giroan parte hartuko du sarreran\n2010ari errepasoa (VIII): Ardenetako Hirukoa\nArdenetako Hirukoa Apirileko 8 egunetan goi mailako hiru lasterketa batzeagatik da ezaguna. Tropeleko txirrindulari garrantzitsuenak belgikar eta herbeheretar lurraldeetan izaten diraLiège -Bastogne-Liège monumentua lehiatzen eta hau aprobetxatuz Amstel Gold Race eta Flèche-Wallone lasterketetan ere maila izugarria izaten da.\nNormalean itzuli handiak lehiatzen izaten diren txirrindulari gehientsuenak punta-puntan izaten dira lasterketa hauetan, mendatetxoz josiak baitaude ibilbideak. Honek, beti ere, ikusmin puntu berezi bat ematen dio lasterketari.\nAurtengoan hala ere gure artean ikusmin berezi bat piztu da lasterketa hauetan, izan ere, Tropela.net-eko sailkapen nagusirako puntuagarriak izan baitira. Beraz, kinielak tentuz egiteaz gain adi-adi izan zen euskal txirrindularitza zalegoa 8 egun horietan zehar, oraindik eta gehiago, Eyjafjallajokull sumendiak Europa ia guztia kolapsaturik utzi zuela gogoratuaz. Hegazkinen hara norakoak galarazita, txirrindulari garrantzitsu asko ez ziren iritsi harberetako lehen zitara, eta honek kiniela egiterako orduan oraindik buruhauste gehiago ekarri zizkigun…\nLasterketei helduaz, lehena Amstel Gold Race izan zen. Esan bezala, txirrindulari garrantzitsu asko falta ziren, baina nire aburuz aurtengo oilar nagusienetakoa den Gilbert baloiak gailentzea lortu zuen.\nMugimendu askoko lasterketa izan zen, gizonik indartsuenak erasoaldi guztietan sartuta, eta denen gainetik lau-bost lagun, Fromberg eta Keutenberg maldetan batik bat: Gilbert bera, Cunego, Schleck anaiak, Kreuziger eta Kolobnev errusiarra. Rabobank-ek lan handia egin bazuen ere Freireren mesedetan, azken bi kilometrotako aldapak bakoitza bere lekuan utzi zuen. Denboraldi hondarrean Espainiako Itzulian, Australiako Munduko Txapelketan edo eta Lonbardiako Giroan erakutsi duen nagusitasunaz irabazi zuen Gilbert belgikarrak, Gasparotto eta Hesjedalek lagundu ziotelarik podiumean.\nHiru egun geroagoHuyko maldatzarra bi aldiz igotzen duten Flèche-Wallone izan genuen. Oraingoan bai, txirrindulari guztiak bertan izan ziren. Contador, Anton edo eta Valverdek autoz egin behar izan zituzten bi egun horietan Belgikarainoko bidea, baina nekea ez dakit ba asko igarri zuten, batzuk ez behintzat. Aurrekoan izan ez zen lez, oraingoan nahiko lotuta joan zen lasterketa, eta azken malda izango zen erabakigarria.\n2010 urteko Euskal Txirrindularitzako momentu garrantzitsuenetako bat izan zen niretzat Huy-ko maldarako sarrera. Euskaltel-Euskadi taldea, tropelari tiraka, Igor Antonen aukerak baliatu nahian udaberriko klasika handi batean, orain arte inoiz ikusi gabekoa. Honelako bukaerak oso ondo etortzen zaizkio galdakarrari, eta halaxe erakutsi zuen. Gaztela-leongo lasterketan bi gizonik indartsuenak izatetik zetozen bera eta Contador, eta laster joan ziren metro batzuekin aurrera. Atzetik hiru gizon oso gertutik: Nibali, Rodríguez eta Evans. Baina Huyko aldapa luzea egiten da, eta honelako lasterketetan esperientzia falta sumatu zitzaien. Azken metrotan Rodríguezek eta Evansek pasatu zituzten, eta azkenean ortzadar maillota soinean zeraman australiarrak sekulako garaipena lortu zuen.\nTxirrindularitzaren egun bakarreko lasterketa zaharrena da Liège-Bastogne-Liège. 1892an izan zen lehen edizioa, eta txirrindularitzako 5 monumentuetako bat da. Txirrindulari askorentzat urteko helburu nagusietan izaten da, Frantziako Tourra edo Munduko Txapelketaren pare. 260 Km inguruko ibilbide gorabeheratsua, sorpresarako betarik ez da izaten normalean.\nLa Roche aux Faucons mendatean Schleck anaiek goitik behera hautsi zuten lasterketa. Gazteenak errepikatu nahi zuen 2009ko garaipena. Gizonik indartsuenak aurreko taldean bildu ziren era honetan: luxenburgotarrekin batera, Contador-Vinokourov, Rodriguez-Kolobnev, Nibali-Kreuziger, Valverde, Evans, Gilbert eta Anton. Berriro ere indartsuenak zirela erakutsiz.\n17Km falta zirela eraso erabakigarria eman zuen Astana taldeko ile horiak. Honekin batera Katusha taldeko errusiarra joan zen, eta atzetik Gilbert, Valverde eta Evans. Aurreko bi lagunak atzeko hirukotearen aurka. Eta askotan gertatzen ohi denez, aurrean lanean gogor eta atzeko hiru oilarrak elkarri mokoka. Halaxe iritsi ziren azkeneraino bi Alexander-ak. 260Km eta gero, 500 bat metro falta zirenean, azken aldapatxoaz baliatuz Vinokourovek bere txirrinduko garapenean pare bat hortz jaitsi eta segundotxo batzuk irabazi zituen. Nahikoak izango zituen. Atzetik Valverde nagusitu zen esprintean Alexander hirukotea osatuz podiumean.\nBidaltzailea:Iosu Garate Artetxe 2010-11-24 2011-02-13 Hemen argitaratua:Ardenetako Hirukoa, ErrepasoaEtiketak: Amstel Gold Race, Andy Schleck, Astana, Contador, Cunego, Euskaltel-Euskadi, Evans, FlÃ©che Wallonne, Frank Schleck, Freire, Gasparotto, Gilbert, Hesjedal, Huy, Igor Anton, Joaquim Rodriguez, Kolobnev, Kreuziger, Liège–Bastogne–Liège, Nibali, Rabobank, UCI, Valverde, Vinokourov4 iruzkin 2010ari errepasoa (VIII): Ardenetako Hirukoa sarreran\nLuis Leon Sanchez, Donostian garaile\nCaisse d’Epargne taldeko Luis Leon Sanchez espainiarrak eskuratu du Donostia-Donostia klasikoa, azken metroetan iheskideak, Astanako Alexander Vinokourov eta Cerveloko Carlos Sastre gaindituta. Jaizkibel eta Arkale bi aldiz igota, sakabanaketa aurreko urteetan baino nabariagoa izan da.\nJuanma Garatek, Gorka Verdugok eta Jose Ivan Gutierrezek gatza eta piperra jarri zioten lasterketari Jaizkibel bigarrenez ekin aurretik. Jaizkibeleko maldak iristean hasi ziren tropeleko kideen erasoak. Giroan horren ondo ibilitako Richie Porte australiarrak jo zuen aurrera eta tropela asko sakabanatu zen. Aurretik, Samuel Sanchezek, Alexander Vinokourovek, Purito Rodriguezek, Carlos Sastrek eta Nicolas Rochek egin zuten aurrera eta haiekin bat egiten ahalegindu zen Haimar Zubeldia. Robert Gesink, Hesjedal, Porte eta beste txirrindulari batzuk aurrekoekin lotzekotan zirela, Jaizkibelgo gaina harrapatzeko kilometro inguru falta zela, atzeko talde horretatik Luis Leon Sanchezek jauzi egin zuen eta haren atzetik Sastre eta Vinokourov baino ez ziren atera. Hirurak elkartu ziren jaitsieran, eta aurrera egin zuten; Irungo tarteko helmugan 37 segundoko tartea pilatu zuten.\nHelmugatik 20 bat kilometrora azken aldapa gogorra igo zuten, Arkale, eta bertan aurreko hirukoteko inork ez zuen erasorik jo. Atzeko taldetxoan Gesinkek oso erritmo gogorra jarri zuen eta aurreko hiru ziklisten aldea pixka bat jaitsi zuen: 20 segundora. Gesink, Haimar Zubeldia, Hesjedal, Roche Sanchez eta Purito zebiltzan aurrekoak harrapatu nahian.\nHurbildu bai, baina harrapatu ez. Mirakruz gainak ez du normalean erabakigarria izaten, baina Vinokourovek eraso gogorra jo zuen, bakarrik helmugaratu nahian. Luis Leon Sanchezek Astanako txirrindulariaren gurpila harrapatu zuen, kostata hori bai. Sastrek, ordea, amore eman zuen. Hala eta guztiz ere, azken kilometroan Vinokurov eta Sanchez elkarri begira hasi eta Sastrek haiekin bat egin zuen berriz ere. Hiruren arteko azken esprintean Luis Leon Sanchez espainiarra nagusitu zen, Vinokouroven eta Sastreren aurretik. Haimar Zubeldia, Tourrean parte hartu ez badu ere, sasoian dago eta laugarren iritsi zen helmugara.\nCaisse d’Epargne taldeko beste ziklista batek irabazi zuen lasterketa duela bi urte: Alejandro Valverdek.\nArgazkiak: Sirotti (Cyclingnews.com) eta Mikel Mollinedo\nBidaltzailea:Raul Perez 2010-07-31 2010-07-31 Hemen argitaratua:Donostia Klasikoa, KlasikoakEtiketak: Haimar Zubeldia, Luis Leon Sánchez, Porte, Sastre, Vinokourov19 iruzkin Luis Leon Sanchez, Donostian garaile sarreran\n13. etapa: Kazakhstango tigrearen indar erakustaldia\nHemen duzue Egoitz Lizaso (@elizaso) eta Oihan Odriozolaren (@oodriozola) kronikatxoa 13. etapan gertatu denaz. Vinokourovek azken kilometroetan eman duen erakustaldiarekin txundituta geratu direla adierazi dute eta Astana taldean Contador eta kazakhstandarren arteko giroa leuntzeko balioko ote zuen galdetu diote euren buruari. Esprinterren artean Mark Cavendishen aurkaririk ez duela uste dute baina puntukako sailkapena oso estu eta erakargarri egongo dela Parisa bitartean. Orain Pirinioetako etapa beldurgarriei txanda emateko garaia iritsi da. Ea zer gertatzen den!\nPodcasta entzuteko sakatu hurrengo botoitxoan.\nArgazkia: Bettini (cyclingnews.com)\n– Tourreko 12. etapa\n– Tourreko 11. etapa\n– Tourreko 10. etapa\n– Tourreko 9. etapa\n– Tourreko 8. etapa\n– Tourreko 7. etapa\n– Tourreko 5. etapa\n– Tourreko 4. etapa\n– Tourreko 3. etapa\n– Tourreko 2. etapa\n– Tourreko 1. etapa\n– Tourreko prologoa\nBidaltzailea:Tropela Elkartea 2010-07-17 Hemen argitaratua:TxirrindularitzaEtiketak: Astana, Cavendish, Hushovd, Petacchi, VinokourovUtzi iruzkina 13. etapa: Kazakhstango tigrearen indar erakustaldia bidalketan\nTourreko multzoen azterketa: espezialistak eta igotzaileak (III)\nMultzo honetan 8 txirrindulariren artean 2 aukeratu behar dira. Txirrindulari hauen artean beteranoak eta gazteak aurkitzen dira, baina maila altuko txirrindularik guztiak ere.\nGazteenen artean Gesink, Kreuziger eta Tony Martin aurkitzen dira. Martin erlojuaren aurkako txirrindulari bikaina da. Dakizuen bezala, Suitzako azken etapan Cancellarari gailendu zitzaion, beraz, Tourrean maila bera mantentzen badu Cancellarak eduki ohi duen nagusitasunarekin amai dezake.\nGeskink eta Kreuziger, Martin ez bezala, gazteen maillotaren lehian arituko direla iruditzen zait. Kreuziger Liquigaseko liderretako bat izango da Bassorekin batera eta Gesink Rabobankekoa Menchovekin batera. Bi hauen artean Kreuziger erlojuaren aurka askoz hobeto moldatzen da, baina mendian Gesink gehiago da. Bi txirrindulari hauek aurtengo Tourrean protagonismoa izango dutela iruditzen zait.\nAdinean aurrera eginda, Cancellara aipatu beharko genuke. Suitzako txirrindularia motorraren inguruko polemika albo batera uzten saiatuko da. Badirudi hala ere UCI ez dagoela guztiz lasai zurrumurru guzti horiekin eta eskanerrak erabiliko dituztela esan zuten. Cancellararen helburuak erlojupekoak eta behar bada harbideetako etapa izango dira. Ikusi beharko da gainontzeko txirrindulariek utziko dioten.\nCunego Lampreko talde buru gisa izango da Tourrean. Txirrindulari ona den arren, aspaldian ez dugu sasoi betean ikusi eta Tourrean ere antzera ibiliko dela iruditzen zait. Bere helburu nagusia etapa garaipena izango dela iruditzen zait sailkapen nagusia alde batera utzita.\nAdinean aurrera joanda, Rogers eta Vande Velde aurkitzen ditugu. Rogers HTC-Columbiako talde buru gisa arituko da. Aurten Kalifornia eta Andaluziako itzuliak irabazita dator baina pentsa daiteke bere gorputzaldirik onena izan zuela, baina ez naiz ziur zer nola iritsiko den. Beharbada sorpresetako bat izan daiteke.\nVande Velde Garmineko talde buru izango da. Dagoeneko 34 urte ditu eta azken urteetan espero baino maila apalagoan dabil. Ez zait iruditzen aurtengoan hobeto arituko denik.\nAmaitzeko Vinokourov geratzen zait, multzoko beteranoa. 37 urteko txirrindularia Giro bikaina egin ondoren Tourrean Contadorri laguntzen arituko da. Hala ere ez jakin kazakhstandarrak zer egingo duen. Asteko prologoan lehen postuetan arituko dela iruditzen zait.\nHau guztia esanda, nire apustua gazteen aldekoa izango da: Gesink eta Kreuziger. Cancellara ez hartzea arriskutsua izan daiteke kinielari dagokionez prologoa irabazteko hautagai nagusienetako bat baita eta lider jartzen bada puntuak bildu baititzake lehen egunetan. Hala ere gogora ekarri nahiko nuke Holandan jokatuko direla lehen etapak, beraz, aurtengo Giroak gertatu bezala, lider aldaketak izan daitezkeela uste dut. Horregatik aurtengoan Cancellara ez hartzea arrisku gutxiago hartze denaren ustea dut. Esan bezala, nire apustua gazteen alde.\nBidaltzailea:Egoitz 2010-06-29 2011-02-13 Hemen argitaratua:Frantziako Tourra, Lehiaketak, Multzoak, TxirrindularitzaEtiketak: Cancellara, Cunego, Gesink, Kreuziger, Rogers, Tony Martin, Vande Velde, Vinokourov3 iruzkin Tourreko multzoen azterketa: espezialistak eta igotzaileak (III) sarreran\nBidalketa berrienak 1 2 3 4 5 6 7 Bidaleta zaharrenak


120 metro lubaki: 36ko gerra biluzian - Gizartea - Berria\n120 metro lubaki: 36ko gerra biluzian\nLasarte-Oriako Islada Ezkutatuak taldeak gudako aztarna ugari aurkitu ditu Zubietako mendietako gainean, zinez garrantzitsuak\nIkertzen jarraitu ahala aurkikuntza gehiago egin daitezkeela azaldu dute taldeko kideek\nIslada Ezkutatuak taldeko partaideek aztarnak aurkeztu zituzten atzo egindako agerraldian. ANDONI CANELLADA /ARP\n2014ko martxoak 22\n120 metro lubaki aurkitu dituzte. Zubietako mendietako gainean, Donostiako lurretan. Sastraka arteko inguru bat soildu, eta hantxe agertu da: 36ko gerran iraulitako lurra, lubaki bihurtutako mendia. Gerra giroko aztarna ugari atzeman dituzte: mauser fusileko bala zorroak, pistolakoak, bonba zatiak... Eguneroko bizitzako aztarnak ere bai: gerrikoen belarriak, koilare bat, eta sardina kontserba ontzien aztarnak. Tartean, kezka eragiteko moduko aurkikuntza bat: lehertu gabeko granada bat zegoen aztarnen artean, eta ostegunean leherrarazi egin zuten Ertzaintzako lehergailu teknikariek. Oraindik ere antzeko lehergailu gehiago egon daitezkeela ohartarazi zuten atzo Islada Ezkutatuak taldeko kideek. Horregatik, ez zuten aztarnategia non dagoen zehaztu. «Ez dugu inor arriskuan jartzerik nahi». Lasarte-Orian (Gipuzkoa) orain bi urte memoria historikoaren gaia jorratzeko eratutako herritar talde bat dira, eta aztarnategia beraiek aurkitu dute. Atzo arratsaldean agerraldi bat egin zuten Lasarte-Oriako udaletxean, aurkikuntzari buruz mintzatzeko. Gerrak lagatako aztarna zaharren aurrean pozik mintzatu zen, taldearen izenean, Mailu Arruti: «Ezusteko handia izan da».\nDonostiako alkate Juan Karlos Izagirre, Lasarte-Oriako alkate Pablo Barrio eta Zubietako Herri Batzarreko alkate Fernando Iturralde alboan izan zituzten. Eskerrak eman zizkieten, denek, egindako lanagatik Islada Ezkutatuak taldeko partaideei, eta hemendik aurrerako biderako laguntza erabatekoa eskaini zieten. Denek memoria historikoa oso gai garrantzitsua dela ohartarazi zuten, eta horretan diharduten herri ekimenak guztiz txalotzekoak direla. «Zubietako mendietako inguru horietan, esate baterako, askotan ibilia naiz ni, eta inoiz ez zitzaidan burutik igaro ere egin han horrelakorik izan zenik», adierazi zuen Iturraldek. «Zuen lanari esker, beste begirada batekin begiratuko ditut orain».\nIkerketa handia egiteko\nIzan ere, egin duten aurkikuntzarekin argi geratu da Zubietako mendietan 36ko gerrak gogor jo zuela. Bazuten susmoa, hainbat lekukotasunen bitartez, eta horregatik hasi ziren inguru hori ikertzen. Eta ziztu bizian ari dira aurkikuntzak egiten. Espero baino handiagoak. «Ezuste handia lubakia izan da. 120 metro aurkitu ditugu hiru hilabetean, ez da txantxa», azaldu zuen elkarteko kide Jose Agustin Muguruzak. «Horrek esan nahi du jende asko egon zela hor sartuta, hor bizitzen». Nolanahi ere, gerran leku zehatz horrek izan zuen garrantzia zein izan zen argitzeko oraindik asko ikertu behar dutela onartu zuen. «Zentzu bat eman behar diogu orain aurkikuntzari», esan zuen. «Ahoz, liburuetan, hemeroteketan eta artxibategietan jasotakoarekin erkatu beharko dugu gero hemen aurkitutakoa». Horretarako, larunbatero aztarnategian jarraituko dute, sastrakak kentzen, aztarna gehiago bilatzen. Eta elkarte barruan abian dituzten beste hainbat ikerketa lerrotan ere sakontzen segituko dute: esaterako, 36ko gerrako azken lekukoak elkarrizketatzen ari dira, eta haien testigantzak jaso zituztenen adierazpenak biltzen. Lan handia dute aurrean, baina talde bizia dira: gogotsua.\nAurkitu dituzten gerra aztarnak borrokako zein fakziorenak diren ez dakite oraindik seguru. Baina susmoak badituzte. Eta aurki argituz joatea espero dute. «Gipuzkoan gerra izan zen hasi berritan, eta orduan oraindik ere nahiko argi zegoen alde bakoitzak zein material erabiltzen zuen», azaldu du Muguruzak. Herdoildutako iraganari begira.


Kauldi Odriozola zumaiarrak ez du Bidasoan jarraituko datorren denboraldian - Zumaia - Baleike.eus\nKauldi Odriozola zumaiarrak ez du Bidasoan jarraituko datorren denboraldian\nJuan Luis Romatet 2021-11-04 15:00\nKauldi Odriozola eskubaloi jokalari zumaiarrak Bidasoa kluba utziko duela iragarri dute gaur. Zer taldetara joango den ez du oraindik iragarri Odriozolak, baina badirudi atzerrira joango dela behin 2021-2022 denboraldia amaitzen denean.\nKauldi Odriozola Yeregui Bidasoa Iruneko jokalariak taldea utziko du denboraldi honen amaieran, atzerriko talde batek bere klausula ordaindu duela jakinarazi ondoren. Behin denboraldia amaitzen denean utziko du Irungo taldea.\nIrungo taldea uztea “erabaki zaila” izan dela aitortu du Odriozolak, eta Bidasoan emandako zazpi denbotaldiak “oso onak eta oso politak” izan direla azpimarratu du. “18 urterekin etorri nintzen Pulpotik, ume bat nintzen. Sekulako giroarekin lortu genuen Artalekuko igoera, eta kluba eta ni eskutik helduta hazi gara urte hauetan guztietan”.\nHunkituta agertu da Kauldi taldea utziko duela iragartzeko emandako prentsaurrekoan. Eskerrak eman dizkie “jendeari eta zaleei, zuzendaritzari, senideei eta gertuko jendeari. Pena ematen dit, baina urrats garrantzitsua da nire karreran”. Ia denboraldi osoa aurretik dela, hegal zumaiarrak “elkarrekin geratzen denaz gozatzera eta ezarri ditugun helburuak lortzen saiatzera” deitu du.\nPulpo Eskubaloia klubeko harrobian hasi eta hezitako jokalaria, 2015ko ekainean iritsi zen Irunera, Bidasoa taldean jokatzera. ASOBAL Ligako hasiberri onenaren saria (2017) eta eskuin alboko onenaren saria birritan (2018, 2019) irabazi ditu Odriozolak. Berez, kontratua 2023. urtera arte zuen zumaiarrak.\nAtzerriko talde batek bere kontratuko klasula ordaindu ondoren joango da Odriozola Irundik. Bidasoako presidente Gurutz Aginagaldek azaldu duenez, “operazio azkarra izan da, eta zuzendaritza-batzorde gisa oso argi geneukan zer den Kauldi, eta klubarentzat zer garrantzi eta balio duen. Beraz, gure ustez, aukera bakarra klausula osorik ordaintzea zen”.


Lope Agirre kaleko ur hoditeria guztiz berrituko du Gipuzkoako Urak enpresak — Berbia\nLope Agirre kaleko ur hoditeria guztiz berrituko du Gipuzkoako Urak enpresak\nKale Barriatik gora zanga irekitzen ari dira\nGipuzkoako Urak enpresak erdiguneko kaleetako ur sarea hobetzeko lanak egiten jarraitzen du. Aita Mortara, Aita Madina eta Unibertsitate etorbideko lanak kasik amaituta Lope Agirre kalera aldatu dira. Hemen ur hoditeria guztiz berrituko dute: ur edangarriaren hornidura sarea aldatuko da eta orain arte batera bideratzen ziren ur zikinen eta euri uren azpiegitura berezita, bi hoditeria sare osatuko dira. Lanok, 8-10 astetan egiteko asmoa dago.\nBaina kale Barrian hasi ziren lanak Lope Agirre kaleraino iritsi beharko dira. Ur hoditeriaren norabidea identifikatzeko katak egiten hasi ziren martxo amaieran baina lana pentsatu baino konplexuagoa gertatu da eta azkenean udaletxe atzealderainoko ireki behar izan dute zanga. Losak eskuz kendu behar izan dituzte eta zulatze lanak aurreikusitakoa baino handiagoak izan dira, inguru horretan egin asmo zituzten lanen iraupena luzatuz. Dena den, atzo bertan hasi ziren zulatze lanak Laboral kutxa aldameneko errepidetik Portu kalerantz.\nLanerako materiala Lope Agirre kalean pilatu eta langileen aldagela eta kabinak Santa Marina plazan kokatu dira. Lope Agirre kalean ez dago trafikorik, garaje gutxi batzuen sarrera-irteerarako besterik ez eta horrek lanen abiaduran positiboki eragitea aurreikusten da. Baina haraino iritsi baino lehen, Portu kale parean edo, trafikoan afekzio txikiren bat eragitea posible dela adierazi digu udaltzainburuak. Dena den, aurrez abisua emango da.\nGipuzkoako urak enpresa ur hornidura sarea hobetzeko hainbat lan egiten ari da Oñatin. Handienak, Aita Mortara eta Unibertsitate etorbide inguruan egin dira eta datozen egun eta asteotan Lope Agirre kalean jarraituko da. Zubillagan eta Moiua kalean beste hartune eta lotura lan txikiagoak ere egingo dituzte baina aipatutako biak amaitu ondoren. Guztira, sei hilabetetan osatzea aurreikusten da, lehenengo bi hilabeteak joan dira jada.


MAIATZAK 7. Erronka: 'Txoriak nire leihoan' — Bizilabe\nMAIATZAK 7. Erronka: 'Txoriak nire leihoan'\nMAIATZAK 7. Erronka: 'Txoriak nire leihoan' Gure lorategian, leihoan, balkoian edo terrazan txorientzako jantoki bat jartzea oso erabilgarria eta praktikoa izan daiteke, alpistearekin edo haziekin, hegazti basatiak erakartzeko eta haien kolore eta soinuez gozatzeko. Gainera, neguan bizirik irauten lagunduko diegu eta euritik babestuko ditugu. Azalpen-bideoa ikusi eta urratsak jarraituz egin txorientzako etxea. https://bizilabe.elhuyar.eus/eu/niketxeanesperimentuak/maiatzak-7 https://bizilabe.elhuyar.eus/eu/niketxeanesperimentuak/maiatzak-7/@@download/image/Txoriak_sarrera-2.jpg\nBioaniztasuna Biologia Ornitologia Birziklapena Eskulanak\nGure inguruan animali asko bizi dira. Bakarrik arreta apur bat jarri behar dugu gurekin espazioa partekatzen duten animali horiek ezagutzeko. Mota askotako animaliak bizi dira gure artean baina denak ez dira erraz ikusten. Ikusten errezenak direnak txoriak dira.\nTxoriak identifikatzeko esteka interesgarria:


Eraikinen energia birgaitzeko laguntzak | Consumer\nEraikinetan energia-kontsumoa hobetzea dirua aurrezten eta ingurumen-inpaktua murrizten du\nEspainiako higiezin gehienek alferrik galtzen dute kontsumitzen duten energia, maizterren poltsikorako xahuera negatiboa eta ingurumenarena. Energia Dibertsifikatu eta Aurrezteko Institutuak (IDAE) eraikinen energia birgaitzeko laguntzak eskaintzen ditu. Baina ez da gure herrialdeko eraikinetan energia-eraginkortasuneko neurriak aplikatzen laguntzen duen erakunde bakarra. Tokiko eta autonomia-erkidegoetako beste erakunde batzuek ere hainbat programa jarri dituzte martxan. Artikulu honek azaltzen du nola eskatu laguntza horiek eta zergatik komeni den energia birgaitzea.\nEraikinen energia birgaitzea, laguntzak nola eskatu\nEspainiako etxeen% 80k birgaitze energetikoa behar dute, Energia Berriztagarrien Zentro Nazionalaren (Cener) datuen arabera. Industria, Energia eta Turismo Ministerioak (MINETUR) PAREER-CRECE laguntza-programa jarri du martxan, 200 milioi euroko zenbatekoarekin. Energia Dibertsifikatu eta Aurrezteko Institutuak (IDAE) kudeatzen dituen diru-laguntza hauen helburua da eraikinetan berrikuntzak sustatzea, klima-aldaketan inplikatutako gas nagusi (CO2), karbono dioxidoaren (CO2) emisioak murrizteko eta maizterrek energia aurrezteko.\nEraginkortasun-neurriak ezartzen dituen eraikin batek energia-fakturaren% 40, gutxienez, murritz dezakeLaguntza horien bidez, inguratzaile termikoaren, instalazio termikoen eta argiztapenaren eraginkortasun energetikoa hobetzen da, eta instalazio termikoetan energia konbentzionala biomasa edo energia geotermikoaren bidez ordezten da.\nProgramak diru laguntzak jasotzen ditu, %20 eta %30 bitartekoak, egiten den jarduera motaren arabera, eta mailegu itzulgarriak, %60tik %70era bitartekoak, jardueren arabera.\nHoriek lortzeko baldintzak hauek dira: etxebizitzen jabe izatea, pertsona fisikoa edo juridikoa, jabe komunitateak edo zerbitzu energetikoetako enpresak (ESE), eta jarduerek eraikinaren guztizko kalifikazio energetikoa hobetzea, gutxienez, CO2aren emisio-eskalan neurtutako letra batean.\nDiru-laguntzak 2016ko abenduaren 31ra arte eskatu ahal izango dira, nahiz eta data horren ondoren aurrekontu bat egongo balitz, IDAek gehienez ere 2020ko abenduaren 31ra arte luzatu ahal izango dela adierazten du. Eskaerak IDAeren web orriko inprimakian egin daitezke.\nIDAek, energian eta ingurumenean eskumena duten beste erakunde autonomiko eta autonomiko batzuek, hainbat laguntza eskaintzen ditu, besteak beste, Eider Uriartek Bilboko Hiri-Iraunkortasunerako Baliabideen Zentroan (Ingurbide) aditua, bere etxebizitza edo lokala irizpide iraunkorrekin berritu edo birgaitu nahi duenari laguntzeko. Energiaren Euskal Erakundeak (EEE), adibidez, energia-eraginkortasunerako laguntza-programa eskaintzen du Eaen. Beraz, bizi den erkidegoan edo hirian eskumena duen erakundean informatzea komeni da.\nEnergia hobeto birgaitzeko egin daitezkeen berrikuntza guztietatik, Uriartek eraikinen isolatzaile termiko ona (inguratzailea, fatxada eta leihoak) eta galdarak gomendatzen ditu.\nZergatik komeni da energia birgaitzea\nEnergia aurrezteko eta energia-eraginkortasunerako neurriak ezartzen dituen eraikin batek “gutxienez energia-fakturaren% 40 murriztu dezake”, dio Rafael Herrerok Energia Zerbitzuen Enpresen Elkarteko presidenteak (ANESE). Etxebizitzetako energia-gastuak ordaintzeko diruaren zati handiena etxeko akatsen edo isolamendurik ezaren ondorioz galtzen delako gertatzen da hori, eta gogoan izan behar da Alberto Coloma Etxea Fundazioko gerentea dela, eta horren helburua Espainiako eraikinen energia-kontsumoa eta ingurumen-inpaktua murriztea dela.\nPoltsikoaz gain, ingurumenak ere eskertzen du. Energia-ekoizpena ikatza edo petrolioa da, eta CO2 sortzen dute. WWF erakunde kontserbazionistak 2012ko txosten batean adierazi zuen urtean 400.000 etxeren energia-birgaitze sakonak zortzi milioi tona CO2 igortzea saihestuko lukeela. Poluzioa sortzea da energia ekoiztearen eta kontsumitzearen beste ondorioetako bat, ingurumenari eta osasunari kalte egiten dioten substantzia eta gas ugari isuriz.\nEnergia-eraginkortasuna handitzean, jabeek energia-ziurtagiri altua lor dezakete, eraikinak gero eta zorrotzagoak diren Europako araudietara bideratzeko.\nBiomasa energia berriztagarriak eraginkortasun energetiko geotérmica-eu


Amicitiaren kritika Scherzon, Ismael G. Cabralek egina. | Iñaki Alberdi\nAzken hamarkadetan, Luis de Pablok (1930) klasiko gisa onartua izateko erronkari aurre egin dio, nahi gabe baino gehiago. Kontua ez da bere musikak ezeri uko egin izana, baina bai modu kontzertantea eta tradizioaren araberako beste jantzi batzuk nabarmen handitu dituela. Sinfoniari bakarrik egin dio aurre, baina garaikide bati egindako jantzi horrek errespetu handiegia ekarri dio; Carterrek, Beriok edo Bernaolak frogatu egin zioten. Eta De Pablok ere egin zezakeen. Baina beste gauza batzuk ere egin ditu, hala nola Amicitia, akordeoirako kontzertu bat, bere katalogoko inspiratuenetako bat (agian, Harparako kontzertua edo biolontxelorako idatzi zuen ia poematikoa).\nIñaki Alberdi protagonistaren bultzadaz ekin zion lan horri 2014. urtean, eta azken De Pablo, boskotea, guztiz konplexua, dokumentatzen du, eta ezin dugu deitoratu inboluziorik.Musikak dantzan ematen du, orkestrak etengabe abesten duen akordeoia anplifikatzen du, eta gauza asko oso azkar pasatzen dira. Ez da lan erraza lehen entzunaldian, ezta bigarrenean ere. Baina hazi eta hazi egiten da, eta etengabe hazten da. Orain sokaren koloreari erreparatuko diogu, gero bakarlariaren esku-joko harrigarriari, eta, gero, irribarre ebaneszenteei; dena zirriborrdirudi, xehetasun bakoitza kontrolpean egonda ere. Azkenik, bukaeran geratuko gara, zer gertatu zen hemen bat-batean? Itxitura izugarria da, alharakarik gabea, baita norbaitek argia itzaliko balu ere.\nDiskoak, IBSrekin, bere katalogoko garrantzitsuenen nominan, akordeoirako beste lan batzuk ere baditu: Tango arina, Capricho birtuosoa eta Tre riflesi serioenak eta Hiru piezak. Alberdik estreinaldi asko darama bizkarrean, eta Amicitia delo bereziagoa da, baina guztiei inplikazio eta arreta bera eskaini die.


Irekia Eusko Jaurlaritza - Gobierno Vasco :: Eusko Jaurlaritzak eguneroko kudeaketa publikoaren gardentasunaren balioak nabarmendu ditu\nEusko Jaurlaritzak eguneroko kudeaketa…\n\n\nEusko Jaurlaritzak eguneroko kudeaketa publikoaren gardentasunaren balioak nabarmendu ditu Iturria: Irekia\n\n\nEusko Jaurlaritzako Herritarrak Hartzeko eta Administrazioa Berritzeko eta Hobetzeko zuzendariak parte hartu du “Kudeaketa Aurreratuko Europako Astean” eta Eusko Jaurlaritzak arlo horretan egindako apustua azaldu du.\nJavier Bikandi:“Euskadi buruan da gardentasun-estandarretan, eta arlo horretako araudiak dituzten Europako administrazioen mailan eta parean kokatzen da”\nEusko Jaurlaritzako Herritarrak Hartzeko eta Administrazioa Berritzeko eta Hobetzeko zuzendari Javier Bikandik administrazio publikoaren gardentasunaren balioak azaldu ditu “Euskal Herriko Kudeaketa Aurreratuko Europako Astearen” 22. ekitaldiaren barruan –Bilboko Euskalduna Jauregian aste honetan egiten ari den biltzarraren parte gisa–. “Eguneroko kudeaketa publikoaren gardentasuna” izenburua duen txostenaren barruan, Javier Bikandik aditzera eman ditu Eusko Jaurlaritzak parte-hartzearen, gardentasunaren eta gobernu onaren arloan egindako aurrerapenak, eta nabarmendu duenez “Euskadi buruan da gardentasun-estandarrei dagokienez eta, gainera, arlo horretako araudiak dituzten Europako administrazioen mailan eta parean kokatzen da”.\nGARDENTASUNA, HERRITARREN PARTE-HARTZEA ETA GOBERNU ONA\nGardentasunaren kudeaketaren arloko Eusko Jaurlaritzaren eredua hainbat tresnatan oinarritzen da. Gardentasunari buruzko atarian alor hauei buruzko informazioa ikus daiteke: kontratu guztiei buruzkoa; emandako laguntza eta diru-laguntza guztiei buruzkoa; soldatei buruzkoa; aurrekontuei buruzkoa; kontu publikoei buruzkoa; obra eta zerbitzuei buruzkoa; eta abar. Txostenaren arabera, ildo horretan, hain zuzen ere, lortu ditu azken hilabeteotan aurrerapen handiak Eusko Jaurlaritzak.\n- Herritarrek egiten dituzten informazio publikoko eskaera guztiei erantzuteko sistema abian jartzea, ZUZENEAN zerbitzuaren bitartez.\n- Eusko Jaurlaritzaren gardentasunari buruzko GARDENAatarian eskaintzen den informazioa hobetzea eta zabaltzea.\n- Herritarren parte-hartzea bultzatzea –“Euskadiko demokraziari eta herritarren parte-hartzeari buruzko Liburu Zuria” prestatzearekin eta hamaika ekintzetan hedatzearekin– eta IREKIA ataria sustatzea.\nJavier Bikandiren iritziz “gardentasunak Administrazio Publikoa behartzen du bere esku dagoen informazio guztia herritar ororen esku jartzera –interesduna izan edo ez izan–, betiere behar bezala justifikatuta informazioa eskuratzeari jartzen dizkion mugak.Eusko Jaurlaritzak goitik behera aldatu du espedienteak kudeatzeko modua, herritarrek gertatzen diren unean bertan izan dezaten Eusko Jaurlaritzaren administrazioko ekintzen eta jardueren berri”.\nAgerraldiak iraun dituen bi orduetan, Herritarrak Hartzeko eta Administrazioa Berritzeko eta Hobetzeko zuzendariak gardentasunaren onurak goraipatu nahi izan ditu, eta, horretarako, adibide praktiko bat erabili du: Opendata Euskadi. Eusko Jaurlaritzak web-atari horretan gauzatzen du berrerabiltzeko formatu batean bere datuak irekitzearen alde egindako apustua. Eta, aditzera eman duen moduan, “Eusko Jaurlaritzak bere esku dauden datu publikoak eraginkortasunez zabaltzen ditu, eta datu publikotzat jotzen ditu pribatutasunaren, segurtasunaren edo jabetzaren arloko mugarik ez duten datu guztiak.Datu irekiak baliagarriak baitira gardentasuna sustatzeko, aberastasuna sortzeko eta baliabide publikoak modurik egokienean kudeatzeko”.\njavier_bikandi_gardentasuna... behera kargatu (1 MB)\nBIKANDI.jpg 200 KB (jpg)\nbikandi_transparencia_03.jpg 700 KB (jpg)\nbikandi_transparencia_02.jpg 700 KB (jpg)\nbikandi_transparencia_01.jpg 800 KB (jpg)\nJosu Erkorekak gaurko deitutako grebak Euskal Administrazio Publikoan izan duen eraginaren behin behineko datuak eman ditu


Urberuaga-Berriatua tartea, Lea-Artibai Korridoretik egiteko falta den azkena, Markina/Xemein eta Berriatua udalerrietatik doa.\nTrazadurak lotura du Ubillako biribilgunean, bertan den errepide trazadura berriarekin eta Markinako saihesbidearekin lotuz, puntu horretatik aurrera alde batera utzirik BI-633 errepidearen eguneko trazadura, BI-633 errepidearen eta Artibai ibaiaren ipar-mendebaldetik pasatuz, ibaia gurutzatuz trazadura hasten denetik 600 bat metrora.\nBehin Artibai ibaia gurutzatuz gero, Edermendi inguruko mendietan sartzen gara, zeinaren azpian induskatu delarik tuneletako lehena, nolabaiteko garrantzizko lubakian indusketa eginaz gero.\nMilloiko tunelaren aldamenetan daude, tunela zeharkatzen duen mendigunea inguratzen duten V itxurako ibarbideak salbatu egiten dituzten egiturak.\nPlazakolan biribilgune bat dago kokatua, trazadura berriaren eta BI-2405 errepidearen arteko konexioa egiten duena. Ubillako biribilgunearen eta Plazakolako honen artean, enborraren sekzioa hiru erreiez dago osatua, bi Ondarroa zentzuan eta bat Markina zentzuan. Plazakolako biribilgunea, Y-ko tipologia duen izen bereko loturarekin batera, BI-633 eta BI-2405 errepideen konexioa dira. Biribilgunearen eta loturaren artean, 4 erreiez dago osatua plataforma, Ondarroa zentzukoak enborretik galdurik BI-2405 errepidearekin konexioan.\nLotura honek behartzen du eguneko errepidea lekuz aldatzea, enborrean altuera handiko hormarik sorrarazi ez eta, horrez gain, obrak egiten diren bitartean esandako bidea zerbitzuan jartzeko. Plazakolako loturatik aurrera bikoiztu egiten da trazadura, modu honetara konponduz bai Ondarroarekin konexioa eta baita Oleta/Lekeitiorekin dena ere; izan ere, hobetu egiten du azken aipatua zeren, beste modu batera jardunaz, Plazakolako lotunean kokatua izango luke konexioa modura, zein, BI-2405 errepidearen eguneko trazaduraz eta Plazakola eta Osolo bitartean kokaturik dauden kokaguneez baliatuz, BI-636 errepidearekin konexio bat izatera pasatzen dena. Izan ere, Lekeitiora konexio berria BI-2405 errepidearekin lotzen da, meatzean tunel batez zeharkatzen den Osoko mendia behin zeharkatuz gero.\nAlde honetatik Ondarroako saihesbidearekin konexioa izateraino lehen tarte bat dago, Sustatetako tuneletik Askartzako biribilgunera eta hegal erdian garatzen dena.\nPlazakolako lotura eta Askartzako biribilgunearen artean, 3 erreiez dago osatua enborra, bat Ondarroa zentzuan eta bi Markina zentzuan, %6ko arrapala bat baitago tartean. Askartzako biribilgunea bost besotako biribilgunea da, konexioa emanez bai industrialdeari eta baita Berriatuko hiriguneari ere.\nAlde honetatik hasita planteatu da Askartzako tunelak sorrarazi duen trazaduraren zuzenketa bat, BI-633 errepideko trazaduran egokitze batez Ondarroako saihesbideraino jarraitzen duena. Tarte honetan zuzendu egiten da Gardotza poligonoaren sarbidearekin elkargunea. Tarte honetan, sekzioa, bi erreiez dago osatua.\nPlazakolako loturatik ateratzen den Lekeitiorako adarraren ezaugarria, Osolo tunela bertan izatea da. Adar honetako azken tartean, ezkerrera biratzeko itxaroteko erdiko erreiak dituen elkargune bat proiektatu da, BI-2405 errepidearen lehendik bertan diren tarteekin konexiorako itzulbidea ahalbidetzen duena.


Konstrukzionismo soziala – Gizapedia\nKonstrukzionismo soziala errealitatea eta horri buruzko ezagutza eta egia subjektuok eratzen ditugun konstrukzio edo eraikuntza sozialak direla baieztatzen duen korronte epistemologikoa da. Horren helburua zentzua eta esanahia ematea litzateke, azkenean ideologia bat sortzeraino. Frankfurteko eskolarekin eta estrukturalismotik abiaturik, ezagutzak beti aurrera egiten duela ukatu eta hizkuntzak egia osatzerakoan duen balioa kolokan jartzen ditu; horrexegatik postmodernitatearekin ere lotu da. Aurkako ikuspegietako bat esentzialismoa da.\nKonstrukzionismo soziala hainbar arlotatik garatu den ikuspegia izan da. Epistemologia zientifikoan esaterako, Thomas Kuhn teoria zientifikoak zientzialarien komunitateak adostutako paradigma zientifikoetan oinarritzen direla baieztatu zuen 1960ko hamarkadan. Kenneth Gergen izan da konstrukzionismo soziala gehien landu duen pentsalarietako bat, psikologia sozialaren ikuspuntutik. 1973ko "Social Psychology as History" artikuluan.\nAntropologian, eboluzionismo soziala edo eboluzionismo antropologikoa gizarteek eta kulturek beti aurrera egiten dutela baieztatzen duen ikuspuntu antropologikoa da, modu progresibo eta uniforme batean, eta gizarte eta kulturen arteko…


Heziketa atzerrian osatzeko aukeragatik\nLanbide Heziketa ikastetxe publikoek eskaintzen diete ere bere ikasleei Lantokiko Prestakuntza Modulua Europan (LPM) Erasmus + beken bitartez.\nGainera, bere Lanbide Heziketako goi graduko zikloak amaitu dituztenek, aukera edukiko dute Global Training - Gazteak Atzerrian programetan ere sartzeko, eta modu horretan beren enpresa praktikak munduko edozein partetako erakundeetan egin ahal izateko 6 hilabeteko denbora tarte batez.\nDaukan metodologia berritzaileagatik-Errendimentu altuko zikloengatik\nErronketan oinarritutako metodologia, ikasleek ziklo bakoitzari loturiko gaitasun teknikoak eskuratu ditzaten, irakaskuntza taldeak proposatuko dizkien erronkak eta proiektuak gaindituz. Modu honetan, proiektu bakoitzaren garapenean aurrera, ikasleek, berez dagozkien ezaguera teknikoez gain, aldi berean lortzen dituzte zeharkako beste hainbat gaitasun ere berez garapen profesional eta sozialari lotuak doazenak (talde lana, konpromisoa, erantzukizuna, aldaketetara egokitzeko gaitasuna, erabakiak hartzeko gaitasuna, komunikazioa, ekimena, etab).\nEnpresa munduarekin daukan harremanagatik\nLanbide Heziketa ezin estuago dago lotua lurraldeko ekoizpen sareari. Profesional kualifikatuak prestatzea da gure ikastegien izatearen arrazoia bera, ezaguera eguneratuak eta gaitasun egokituak edukiko dituztenak beren garapen profesionalerako. Horretarako, kontaktu estuan gaude beti inguratzen gaituzten enpresekin, denon artean lankidetza eta berrikuntza sinergiak sortzeko eta erakundeen beraien zein gure ikasleen lehiakortasuna hobetzea lortzeko.\nBeste alde batetik, heziketa ereduek berek, zelan Ikas-Ekinezko Erregimeneko LH Dualak, zikloetako heziketa zikloek (LPM), eta gure ikastetxeetako metodologiek berek eskaintzen digute aukera gure ikasleak enpresetara samur transferitu ahal izateko, eta honek enplegagarritasun aukerak hobetzen dizkie ikasleei zalantza barik.\nEkintzailetzaren sustapen eta praktikagatik\nLanbide Heziketa ikastetxeek bere ikasleen ekimen ekintzailea bultzatzen dute erraztuz haiek beharrezko dituzten konpetentziak eskuratu ditzaten, dela negozio proiektu bat abiarazteko eta garatzeko (Ikasenpresa programa), edota ikastetxeetan ikasten diharduten ikasleen, edo jardun duten ikasle ohien, enpresa ideia berrien garapenean lagunduz eta parte hartuz (Urratsbat).\nEspezializazio Programek enplegagarritasuna hobetzea ahalbidetzen dute, Lanbide Heziketako ikasleendako, tituludun pertsonendako eta profesional gaituendako. Hala, sakontzea lortzen da bakoitzaren ezagutzan eta ekoizpen sektore batzuek behar dituzten gaitasun profesionaletan.


Euskararen biziberritzea: Eskola. :: ikasi :: Udako Euskal Unibertsitatea\nEuskararen biziberritzea: Eskola.\nData: 2017(e)ko urtarrilaren 31a\nOrdutegia: Asteartea. 19:00-20:45\nMatrikula-epearen hasiera: 2016(e)ko azaroaren 2a\nMatrikula-epearen bukaera: 2017(e)ko urtarrilaren 29a\nJarduera hau Euskararen biziberritzea: marko, diskurtso eta praktikarako aukera berriak birpentsatzen. ikastaroaren lehen saioa da.\nSaio honetan izena emateko: jarraitu matrikulazio argibideak (beherago daude).\nIkastaro osoan eman nahi baduzu izena, hemen duzu orri nagusia: Euskararen biziberritzea.\nGasteiz, ikastaroak, euskararen biziberritzea, diskurtsoak, euskara, hizkuntza plangintza


Joseba Arguiñano Elorriagan, Itziar, ekainaren 20ko 'Historias a Bocados' saioan\nElorriagara bisita, Itziarren, arratsaldean, "Historias a Bocados" saioan\nItziarreko Elorriaga auzoan izango da Joseba Arguiñano aste honetan. Han Leire, Eva eta Isabelekin egongo da, eta Euskal Kostaldeko Geoparkea ezagutuko du.\nJoseba Arguiñano eta Isabel, Elorriagako mahastietan. EITB Mediaren bideo batetik ateratako irudia.\nGaur, "Historias a Bocados" saioan, Elorriagara egingo du bisita Joseba Arguiñanok, Itziarren. Deba udalerrian lurralde-eremu txikiagoko toki-erakundea da Itziar, eta Elorriaga, berriz, bertako auzoa. Leire, Eva eta Isabelekin izango da Joseba, eta haien gertuko istorioak ekarriko dizkigu, gastronomiarekin lotuta.\nAste honetako lehen protagonista Leire dugu, Deba, Mutriku eta Zumaiako udalerriek osatzen duten Euskal Kostaldeko Geoparkeko gerentea. Elgorriaga bera Geoparkeko bihotza izanik, Leireren eskutik ezagutuko nahiko du Josebak toki berezi hau, geologia, natura eta paisaia mailan gure altxorretako bat. Hala, elkarrekin txangoa egingo dute; baina, aurretik, San Sebastian baselizaren atarian, ogitartekoak prestatuko ditu sukaldariak: Berenjena pate ogitartekoak, basurde burua, tomatea, errukula eta ahuakatea. Leirek inguru horren izaera karstikoaren inguruko guztiak azalduko dizkio eta, behin kostaldean, Geoparkeko Baratzazarrak begiratokira joango dira, flyschari irekitako balkoira.\nEva, berriz, Coruñako herrixka batean jaio zen, baina gaztetan iritsi zen Euskal Herrira. Sagardotegi batean hasi zen lanean, eta orain horren kudeaketaz arduratzen da, bikotekidearekin batera. Sagardotegiaren parrilla gunean, Joseba lagun duela, olagarroa prestatuko dute, patatekin eta ilarrekin. Arguiñanok, gainera, Evaren bi astotxoak ezagutuko ditu: Sharon Stone eta Michelle Pheiffer.\nJosebak Elorriagan aurkituko duen hirugarren bizilaguna ere ostalaritzan aritzen da, oraingo hau, baina, upategi batean. Isabel da bera eta senarrarekin eta seme-alabekin txakolina egiten du. Hara heldu eta berehala mahastietara eramango du Joseba, eta sasoi honetan bertan egin beharreko lana erakutsiko dio: adarrik altuenak kendu, bi edo hiru bakarrik utzita, mahats-mordoak kalitate handiagokoak izan daitezen. Oraingoan ere, olagarroa destatuko dute elkarrekin, Isabelek berak arrantzatutakoa; eta Zumaian tradizio den olagarro sopa ere probatuko du Josebak, Zumaiako den Isabelen senarrak kozinatuta.\n"Historias a Bocados: Elorriaga", Joseba Arguiñanorekin, 20:00etan izango da ikusgai, ETB2n eta eitb.eus-en.


Euskal Herria Bildu - ELA sindikatuarekin egin duen bileraren balorazio baikorra egiten du EH Bilduk\nELA sindikatuarekin egin duen bileraren balorazio baikorra egiten du EH Bilduk\nGaur goizean, Gasteizen, ELA sindikatuarekin egin dugun bileraren balorazio baikorra egiten dugu EH Bildutik. Bilkuran hainbat gai izan dira mahai gainean: egoera politiko orokorra, autogobernua, zerga eta aurrekontu politika edota gure herriaren egoera sozioekonomikoa, arreta berezia jarriz krisiaren ondorioak modurik latzenean pairatzen ari diren sektoreetan.\nEH Bildu hainbat eragilerekin egiten ari den bilera errondan kokatutako bilkuran, eragile bakoitzak gai ezberdinen inguruko bere posizionamendua azaldu ahal izan du; era berean, hitz egiten jarraitzeko borondatea azaldu dute, euskal herritarren lan eta bizi baldintzak hobetzeko asmoa izango duten akordioen eta sinergien bila.\nEuskal herritarren eskubideak eta askatasunak gure herritik kanpo dauden interesen eta mandatuen arriskupean ez egoteko eta gure herrian gehiengo sozialaren babesa ez duten PSE eta PP alderdiek baldintzak ezartzea ekiditeko, tresna propio eta burujabeak lantzearen beharra azaldu dute EH Bilduk eta ELAk gaur goizeko bilkuran. Lan eremuan eta eremu sozial eta ekonomikoan tresna propioak eraikitzea ezinbestekoa da, herritarrei bizi baldintza duinak eskainiko dien burujabetza soziala eskaintzeko bidean. Eta batez ere berdintasunean oinarritutako harreman markoa eraikitzea.\nZentzu horretan, oso kritiko agertzen gara EH Bildutik EAJk eta PSEk adostu dituzten aldaketa fiskal eskasekin; izan ere, aldaketa horiek ez dira nahikoak eta anbizio falta izugarria erakusten dute. Gainera, eragin zuzena izango dute gure instituzioen aurrekontuetan eta horien bidez herritarrei eskainiko zaizkien gizarte zerbitzuetan.\nEra berean, ezin ditugu ahaztu EAJk PSErekin eta PPrekin dauzkan akordioak aurrekontuetan eta zerga politikan eta beste hainbat arlotan, horrek daukan eragin politiko eta sozialarekin. EH Bildutik uste dugu ezin dela egiturazko akordiorik izan 155. Artikulua aplikatzen eta defendatzen duten eta Kataluniako Gobernu legitimoaren erdia espetxean daukaten indar politikoekin. Era horretara, EH Bildu prest dago aurrekontuen eta zerga politikaren inguruan EAJrekin negoziazioak abian jartzeko, beti ere jarrera antidemokratikoa duten eta gure autogobernurako tresnak mehatxatzen dituzten indar politikoekin daukan aliantza politikari amaiera ematen badio. Are gehiago, kontuan hartzen badugu salbuespen egoera baten bizi garela azken asteetan.


Fernando Buesa Fundazioaren hezkuntzako 11. buletina / 2014ko apirila\nINDARKERIA TERRORISTAREN AURREAN HEZITZAILEAK ERAKUTSI BEHARREKO TOLERANTZIA ETA NEUTRALTASUNA*\nEuskal hezkuntzan gabezi larriak izan ditugu indarkeria terroristari aurre egiteko orduan. Batez ere, indarkeria terrorista ez zela ikasgeletan agertu behar erabaki genuelako. Bi arrazoirengatik: ikasgeletan indarkeriaren inguruan gizartean genuen banaketa dramatikoa sar ez zedin eta oreka apur ez zedin; eta uste genuelako hezitzaileok ezin genuela iritzia eman gizarte mailan akordiorik ez zuen gai baten inguruan. Arrazoi bi horiek, moralaren aldetik ez dira zuzenak eta, heziketari dagokionez, ez dira egokiak, hezitzaileak neutraltasunez eta tolerantziaz jokatu behar baitu.\nToleratzeak ondokoa dakar berekin: esku ez hartzea enbarazu egiten gaituzten gauzetan; esku hartzeko botererik daukagunean edo ahal badugu ere ezin denean esku hartu; eta esku ez hartzeko arrazoirik topatzen ditugunean. Arrazoirik ez badago, enbarazu egiten gaituena intolerantziaz epaituko dugu eta esku hartu beharko genukeela uste izango dugu. Tolerantziaren etikak markatzen du zein diren arrazoi onak eta, horrela, ondo zehaztuko du zer den toleraezina.\nArrazoi on horiek giza eskubideetatik datoz: iritzi eta jokaera guztiak onartu behar ditugu, pertsonen askatasunaren adierazpen baldin badira; baina iritzi eta jokaera horiek gainontzeko pertsonen giza eskubideak errespetatu beharko dituzte. Egia esanda, ikuspuntu horretatik, tolerantziak izena aldatu, eta errespetu izena hartuko du. Euskal Autonomia Erkidegoko terrorismoari aplikatuta: identitate nazionalei buruzko iritzi politiko desberdinak eta horiek modu demokratikoetan aldeztea, beharrezko errespetuaren barruan daude; baina iritzi horiek indarkeriaren bidez edo aurkakoen giza eskubideak urratuz defendatzea (terrorismoaren aldaera guztiak), toleraezina da, eta modu horretan egin behar zaio aurre (giza eskubideak bortxatu gabe).\nHezkuntza orok, gizalegezko hezkuntza morala jaso behar du, zeharlerrotasunez eta berariaz. Ez modu abstraktuan; kontuan izan behar dugu zein gizarte-errealitatetan gauden eta, nola ez, ikasleen adinerako modu egokia erabili behar dugu. Euskal eskolak indarkeria terrorista gain hartu behar zuen, biktimak erdigune izanik; baina nagusiki, ez ikusiarena egin zuen. Defizit, zor bat du, eta batez ere biktimengan pentsatuz aurre egin beharko dio zor horri. Batzuetan ez zen egin beldurragatik eta erakundeen laguntza ez edukitzeagatik. Baina, askotan, tolerantzia eta neutraltasuna ez zirelako behar bezala ikusi.\nPrintzipioz, hezitzaileak hainbat kontzeptu izan behar ditu bidezko aniztasunaren barruan diren ikasleen bizitza pertsonal eta sozialaren aurrean: horri esker, alderdietatik at landu ahal izango du indarkeria terrorista, eta hori funtsezkoa da. Baina berez moralaren aurkakoa da indarkeriaren aurrean neutraltasuna badu —eta, noski, “ulertzen” badu—. Eta horixe da hasieran aipatu ditugun bi arrazoiren muina: ezartzen zaien terrorismoa salatzeko balio-judiziotik alde egitea ekarriko lukete: horrela bada, indarkeria kritikoki agertarazten dute —biktimetatik abiatuta— euren heziketa ekimenetan; gainera, ez diete moral-judizioei alde egingo ikastetxeetan terrorismoa goraipatzeko eta biktimak gutxiesteko ekintzarik edo iritzirik agertzen denean. Ondoren, jakina, gaia pedagogia aldetik nola landu aztertu beharko da, ikaslea blokeatuta geldi ez dadin eta aurrera egin dezan terrorismoa deslegitimatzeko bidean. Betiere jakinda hezkuntzatik askatasunaren inguruan egiten den defentsa ez dela ezarpen bat, ezarpenik gerta ez dadin beharrezkoa den baldintza baizik.\n*Xabier Etxeberria Mauleón Filosofiako doktorea eta Etikako katedraduna da Deustuko Unibertsitatean. 2010. urteko amaieratik, Etika Aplikatuko Zentroaren zuzendaria da, eta Latinoamerikako zenbait unibertsitateko irakasle bisitaria da. Ondoko alorrak dira egiten duen azterketaren xedea: etika politikoa (batez ere talde-identitateren, bakearen eta indarkeriaren inguruan), etika profesionala eta ezgaitasunarekin lotutako etikak, baita giza eskubideen ikuspuntu etikoa ere. Etikako Komite batzuetan parte hartzen du.\nINDARKERI TERRORISTAREN AURREAN HEZITZAILEAK ERAKUTSI BEHARREKO TOLERANTZIA ETA NEUTRALTASUNA\nSobre la tortura: perspectiva ética y propuesta pedagógica. Etxeberria, Xabier. Bilbao, Bakeaz (cuadernos Escuela de Paz), 2006.\nMarkan uzten diguten istorioak: terrorismoaren biktimak bake hezkuntzan. Bigarren hezkuntzan erabiltzeko gida didaktikoa. Harillo, Susana; Jesús Prieto y Josu Ugarte. Bilbao, Bakeaz, 2010.\n*Carpeta didáctica. Educamos en tolerancia. Coordinadora Gesto por la Paz de Euskal Herria, Bilbao, 1997.\n2014ko maiatzetik urrira, Museo birtualaren biñeta batzuk ikus ahal izango dira erakusketa ibiltari batean. Erakusketa hori, Vitoria-Gasteizko zenbait Gizarte Etxetan izango da.


Eap - txostena argitaratzea Aurrekontu IKT 2017\nTxostena argitaratzea Aurrekontu IKT 2017\nTxostenaren edizioa argitaratu da “ aurrekontu-informazioaren eta komunikazioen teknologiak agen ” dimentsioa eta egitura aztertzen duen 2017 dagokion banatzen eta gastuen aurrekontua eta inbertitzeko informazioaren eta komunikazioen teknologiak.\nEdizio berria argitaratu da txostena “ aurrekontu-informazioaren eta komunikazioen teknologiak agen dagokion ”, ohikoa den moduan, dimentsio eta egitura aztertzen duen 2017 gastuen aurrekontuaren eta inbertitzeko informazioaren eta komunikazioen teknologiak, estatuko administrazioaren eta dagozkion gizarte segurantzako 2017ko aurrekontuetan eta 2016ko udal aurrekontuaren gauzatzea.\nAurreko urteetan bezala, azterketa-eremua bai gisa 2017ko aurrekontua gauzatzeko hartu 2016 azpisektorearen gainera, erakunde autonomoak, estatu-agentzien Egoera eta gizarte segurantza eta erakunde publikoak.\nAurrekontuen zuzendaritza nagusiak eta estatuko administrazio orokorraren esku-hartzea, ogasun-ministerioa eta funtzio publikoaren asko erraztu dute azterketa hori egiteko, euskarriak emanez. informazioaren tratamendu automatizatua. arloari buruzko Datuak gizarte segurantzaren emandako izan dira zuzendariordetza nagusiak gizarte segurantzaren aurrekontuen arabera, denbora gehiago behar bereizketa-maila. Azkenik, ministerio-sailek lagundu dute, halaber, berrikuspenaren bidez txostena egitea.\nTxosten zehatza kontsultatzeko eta deskargatzeko aukera atalean Deskargak Aurrekontu-atala duzu (txosten hori interesdunari bidali zaio )-informazioaren eta komunikazioen teknologiak, estatuko administrazioari.


5 lineako marketinaren 2014ko ebazpenak | Martech Zone\nUrte berri baten hasierak marketin plan berriak, aurrekontuak eta edozein negozio itxaroten duten aukeren inguruko ilusio bizia dakar beti. Zure enpresan marketinaz arduratzen bazara, potentziala izugarria izan liteke. Zorionez, iradokizun batzuk ditugu 2014an zure marka eta linean hazten laguntzeko. Hona hemen gaur onartu beharreko 5 lineako marketin ebazpenak:\n1. Gehitu zure edukia Marketing\nBilatu 2014 beste urte bat izatea enpresek marketina areagotzeko. Adierazpen hau hartu beharrekoa da merkaturatzaileek denbora eta tresnak behar dituztela eduki berezia ekoizteko, enpresa pertsonifikatzen duen istorioa kontatzeko. Kontsumitzaileen berrien iturrietara jo behar duten enpresa txiki guztientzat ezinbestekoa da edukiek soinu liluragarria izatea. Korporazio handiek baliabideak dituzte erritmo finkoa lortzeko beti edukia egunean behin baino gehiagotan sortuz. Hori bai, ez da garrantzitsua Jones-ekin metrika horretan bakarrik jarraitzea, B9B enpresen% 2k eta B7C enpresen% 2k soilik uste baitute beren edukien estrategia "oso eraginkorra" dela. Edukiaren berezitasuna handituz gero, sare sozialen etengabeko hazkundea bermatuko da.\n2. Mugikorra lehentasun bihurtu\nMugikorretarako erabiltzeko edukia optimizatzea inoiz baino garrantzitsuagoa da. 2017rako mugikorretarako asmoen joera egonkorrari erreparatuta konektatutako gailu guztien% 87 telefono adimendunak eta tabletak izango dira. Martxan jartzeko lehenengo gauza webgune sentikorren diseinua da, webgunea gailu guztietan ikusi ahal izateko optimizatuta egon dadin. Jarraian, erabiltzaileen interfaze garbi eta erraza da jendea zure orrian mantentzen laguntzeko. Mugikorreko erabiltzaileek erantzunak azkar eta erraz topatuko dituztela espero dute, beti ibiltzen direlako. Haien erantzunaren nabigazioa errazten baduzu, berriro itzuliko dira.\n3. Zabaldu sare sozialetako hegalak\nSare sozialekin esperimentatzea kritikoa izango da 2014an, orain bi erraldoi sozialak, Twitter eta Facebook, "jolastu ordaintzeko" direlako eta mezu bat albisteen iturrietan minutu batzutan bakarrik geratuko da, segundo batzuk ez bada ere. Hartu denbora Pinterest, Instagram eta Tumbler bezalako sareekin esperimentatzeko. Gune hauek guztiak hazten ari dira eta abiadura handiko kanpainen bidez jarraitzaileekin konektatzeko gaitasuna duzu. Google Plus aurten sare sozialen munduan sailkapena hobetzea aurreikusten duen beste sare bat da. Google Plus-en nitxo egokia aurkitzea zaila izan daiteke, baina bilaketa-emaitza handiagoen abantailek beti lagunduko dute.\n4. Esan Irudiekin\nIrudien eta bideoen indarra harrigarria da lineako merkaturatzaileentzat. Izan ere, sareak arreta guztia paisaia bisualera bideratzen du. Adibidez, Facebookeko irudiek beste edozein komunikazio moduek baino atsegin, iruzkin eta partekatze gehiago lortzen dituzte. Gainera, Google-k bere bilaketaren emaitzak aldatu ditu testuan oinarritutako emaitzen gainetik irudiak sustatzeko. Izan ere, litekeena da kontsumitzaileek ikusmen-gozokiekiko duten maitasuna infografia hau ikusteko klik egitea.\nAurten jendearen arreta piztuko duen zerbait bada, mezu erraza da. Ez gehiegi zaildu edukia. Erosketa erabakia sinplifikatu zuten enpresek (hau da, industriaren jerga atera zuten)% 86 gehiago zuten bezeroak bihurtzeko.\nTags: Edukia MarketingInfografiaMugikorren eta Tableten MarketinaSocial Media Marketing


Primark - Wikipedia, entziklopedia askea.\nPrimark arropa saltzen duen kate irlandar baten izena da eta Associated British Foods taldekoa da. Saltzen duten produktu gehienak propio taldearentzat fabrikatzen dira.\nbrick and mortar company (en) eta clothing store chain (en)\nAssociated British Foods (en)\n1969an lehenengo denda ireki zuen kateak Mary Street-en Dublin, Penneys izenarekin. Urte bat baino gutxiago pasa ondoren lau denda gehiago ireki zituen irlandako hiriburuan, eta 1971. urtean hiritik ateratzen ziren Cork-en beste denda bat irekitzeko. Bi urte pasa ondoren, Erresuma Batura iritsi zen Primark izenarekin. 2000. urtean, C&Aren erretiroa britaniar merkatuan aprobetzatuz beren lokalak eskuratu zituen, 100 establezimendu baino gehiago lortuz.\n2006tik nazioarteko hedapen plan bat hasi zuen Europan, Torrejón de Ardoz herrien denda baten inaugurazioarekin (Madril, Espainia), merkataritza-gune batean. 2009an Portugalen, Herbeheretan, Alemanian eta Belgikan negozioak ireki ditu. Gaur egun Penneys marka bakarrik Irlandan erabiltzen da, aldiz gainerako herrialdeetan Primark deitzen da.\n2009an fundatzaile Arthur Ryanek konpainia abandonatu zuen eta berritze aldi bat hasi zen zuzendari kargu guztietan.\nPrimarken merkatu nagusia Europako batasuna da. Soilik Uharte britainiarretan 200 establezimendu baino gehiago ditu. Manchesterrek (Erresuma Batua) taldearen denda handienarekin kontatzen du, 13 900 metro karratu baino gehiagorekin.\nPrimarkek haren nazioartekoa hedapena hasi zuen 2006an Madrilko denda batekin, eta gaur egun 40 establezimendu baino gehiago ditu Espainian... Garrantzitsuena Madrilko Gran Víako Madrid-París eraikinan kokatuta dago, Primarkaren munduko bigarren denda handiena da 12 400 metro karraturekin bost plantatan. 2010ko hamarkadan zehar beste irekitze batzuk jarraitu zituzten Herbeheretan, Portugalen, Alemanian eta Belgikan.\nPrimark Estatu Batuetan hedatu zen 2015an hago lehenengo denda Bostonen ireki zuenean, lau planta eta 7 000 metro karratu baino gehiago erabiliz.\nPrimarken dendak hurrengo herrialdeetan daude:\nErresuma Batua 185\nGran Vía-ko Primark\nAzken aldaketa 30 apirila 2020(e)an, 00:05(e)tan\nOrriaren azken aldaketa: 30 apirila 2020, 00:05.


Martxa finkoan — Gaztezulo\nMartxa finkoan https://www.gaztezulo.eus/albisteak/martxa-finkoan https://www.gaztezulo.eus/albisteak/martxa-finkoan/@@download/image/fixed_01_1385551754.jpg\nTestua eta argazkiak: Antton Zubia\nGure kaleetan gero eta ohikoagoak dira ‘fixie’ bizikletak. Mugimendu berri horren xehetasun guztiak ezagutu nahi dituenak, hona azalpenak ondoko orrietan.\nFixed, fixie edo fixi bezala ezagutzen den terminoa ingelesezko fixed gear esamoldetik dator, eta martxa finkoa bezala itzul daiteke. Esamolde horretan bizikleta hauen bi ezaugarri nagusiak azaltzen dira: martxa edo abiadura bakarra dute (plater bakarra eta pinoi bakarra), eta martxa hori finkoa da, hau da, pinoiak atzeko gurpilarekin batera biratzen du, aurrerantz zein atzerantz; horrenbestez, pedalek atzeko gurpilarekin batera biratzen dute bi zentzuetan.\nNormalean, bizikletek gurpil aske edo pinoi aske mekanismoa izaten dute, eta ondorioz, pedalen eta gurpilaren transmisio zuzena pedalei aurrerantz ematean bakarrik transmititzen da. Era horretan, pedalak emateari utzita ere bizikletak aurrera jarraitzen du, eta pedalak geldi mantendu edo pedalkadak atzerantza eman daitezke, bizikletaren martxari eragin gabe. Fixie bizikletetan ordea, ez dago mekanismo librerik, eta atzeko gurpila mugimenduan badago, pedalak ere biraka ibiliko dira nahitaez.\nPinoi finkoa tarteko, atzeko gurpilaren eta pedalen arteko transmisioa zuzena bihurtzen denez, pedalei atzerantz eraginda balaztatu egiten da, eta nahi izanez gero, baita atzeraka ibili ere. Beraz, bizikleta gelditu edo abiadura moteltzeko eskuekin balaztatu beharrean, hankekin balaztatu behar da, zuzenean bizikletaren transmisioan eraginez.\nAtzeko gurpilaren eta pedalen arteko lotura zuzen horrekin, fixie bizikleta gorputzaren luzapena bihurtzen dela esan daiteke, eta bizikletaren eta txirrindulariaren arteko harmonia berezi bat sortzen da. Izan ere, pedalei emateari ezin zaionez utzi, trafiko artean zein eguneroko beste hainbat egoeratan, ezustekoei aurre egiteko bizikletaren eta gidariaren arteko konpenetrazioak erabatekoa izan behar du. Hori dela eta, gomendagarria izan daiteke hasieran, teknika menperatu arte, ohiko aurreko balazta erabiltzea.\nBizikleta hauen inguruan aldeko zein kontrako iritziak daude. Aldekoek abantaila bezala ikusten dute bizikletaren arintasuna eta sinpletasuna. Balaztarik eta martxa aldatzeko sistemarik ez dutenez, pisua aurrezteaz gain, denborarekin hondatu ohi diren hainbat elementu ekiditen dira.\nDesabantaila bezala, segurtasuna aipatu ohi da. Pedalak emateari ezin uzteak eta balaztatzeko hankak erabili beharrak segurtasun gutxiko bizikletak direla esatera bultzatzen du hainbat jende. Horretaz gain, martxa edo abiadura bakarra dutenez, aldapak igo edo jaistea zailagoa edo gogorragoa izan daiteke ohiko bizikletekin alderatuta.\nFixie bizikleten historiari erreparatuz, esan daiteke bizikletaren oinarrietara bueltatu dela, izan ere, asmatu zen lehen bizikleta modernoa pinoi finkoduna zen. Urte batzuen buruan, pinoi askea asmatu zen, eta txirrindularitzak garapen nabarmena izan zuen. Garapen horren ondorioz, pinio finkodun bizikleten erabilera pistako edo belodromoko lasterketetara mugatu zen, transmisioan duten indar galera urria dela medio, lasterketa horietarako egokiena delako.\n80ko hamarkadan baina, Londres, New York, San Frantzisko edota Bostongo mezulariak, hirietako trafikoaren artean abiadura bizian mezuak banatzeko, bizikleta horiek erabiltzen hasi ziren. Gainera, bizikleta egunean hainbeste orduz erabiltzen zuten langileak izanik, mantenuan, konponketetan edo lapurreten ondorioz izaten zituzten gastuak murriztea lortu zuten.\nMezulari horiek eta euren lanak munduko txoko ezberdinetako bizikletazaleen arreta piztu zuten, ikur bihurtzeraino. Denborarekin, tendentzia edo modako mugimendu bihurtu da fixie kultura, eta hainbat lurraldetako txirrindularitza urbanoaren kulturaren zutabe garrantzitsu bihurtu da.\nGurera duela urte gutxi batzuk baino heldu ez zen arren, gero eta pinoi finkodun bizikleta gehiago ikusten da, hirietan batez ere. Eta hasieran mezularien erabilerara mugatzen zena, gaur egun hainbat ekimen eta modalitate uztartzen dituen mugimendua bihurtu da. Ondoko hauek dira azpimarragarrienak:\nZirkuitu itxietan antolatzen diren lasterketak dira, formatu askotakoak daude, eta azkenaldian Euskal Herrian indarra hartzen ari dira. Adibidez, 2012an Bilbon High Voltage izeneko kriteriuma egin zuten, eta Oñatin aurten bigarren aldiz antolatu dute herriko kaleak zeharkatzen dituen lasterketa. Parte-hartzaile zein ikusleen artean izan duen arrakasta ikusita, datorren urtera begira Kantoikrit izenpean berrikuntzaz beteriko kriteriuma antolatzen ari dira txantxikuak. Azpimarratzekoa da gainera, zirkuitu osoa herriko alde zaharrean duen munduko kriterium bakarra dela Oñatikoa. Chicane, harbide eta bihurgune itxi ikusgarriz osatutako zirkuitua da.\nHirietan antolatzen diren "altxorraren bila" erako lasterketak izaten dira, eta mezulari aitzindarien lana gogoratzea dute helburu. Lasterketa horien ostean, bizikleta gainean norberak duen abilezia erakusteko zenbait ekintza ezberdin antolatu ohi dira, footdown edo trackstand saioak, adibidez. Azken hiru urteetan Bilbon hainbat Alleycat antolatu dituzte.\nTokian tokiko fixie komunitatearen elkargune bezala erabiltzen diren hitzorduak izaten dira, eta jende berriari pinoi finkodun bizikleten nondik norakoak azaltzeko balio izaten dute. Donostian adibidez, Artzai Onaren plazan Finko Gau Kedada izeneko hitzordua izaten dute asteazkenetan gaueko 22:00etan.\nBata bestearen aurka arrabolan aritzean datza, eta 500 edo 1000 metroko esprintak izaten dira normalean. Euskal Herrian oraingoz Goldsprintik ez da egin, baina ziur berandu baino lehen egingo dela lehenengo saioa.\nZaldiekin jokatzen den polo kirol tradizionalaren bertsio modernotzat har daiteke, nahiz eta berez 1891an Irlandan asmatutako Bike Poloaren garapena izan. Bilbon eta Gasteizen badira espainiar estatuko taldeen aurka aritzen diren talde indartsuak.\nPinoi finkoko materiala erosteko Internetera\nedo denda berezituetara jo daiteke.\nBizikleta hauek ondo ezagutzen ez dituenarentzat\nkomenigarria da adituengana jotzea. Euskal Herrian baditugu denda espezializatuak, adibidez:\n- Bilbo: HiriZikloak\n- Donostia: Bizipoza\n- Gasteiz: Lokoloka\nGaur egun merkatuak fixie bizikleta ugari eta prezio askotarikoak eskaintzen ditu, baina esan behar da norberak ganbaran duen bizikleta zaharra moldatu eta fixie bat egitea ere posible dela. Egin beharreko ahalegina, tekniko zein ekonomikoa, ez da handia. Bizikleta zahar bat, 100 euro inguru eta gogoa izatea nahikoa da.\nBizikletaren atzeko gurpila lotuta doan fijazio errailak ibilbide horizontala izatea ezinbestekoa da, gero katea era egokian tentsatu ahal izateko (ikusi irudia).\nFixieen berezitasuna atzeko abatza izanik, sistema finkoko abatz bat erostea nahikoa litzateke, baina gurpil osoak 80 euro inguru balio dituela kontuan hartuta, ohikoa da gurpil osoa erostea. Sarritan, pinoi eta guzti etortzen dira.\nAtzeko gurpilaz gain, pinoi finkoentzako bereziki egindako kate bat erostea ere komenigarria da. Horiek zabalagoak eta zurrunagoak dira, bizikleta hauetan transmisioak asko sufritzen baitu.\nPieza zaharrak kendu:\n-Abiadura-aldagailuak eta kableak kendu.\n-Balaztak kentzea edo mantentzea aukerakoa da. Mantentzekotan, normalean aurrekoa uzten da.\n-Transmisioan plater bat baino gehiago izanez gero, bakarra utzi.\nPieza berriak muntatu:\n-Atzeko gurpila muntatu.\n-Katea muntatu eta tentsio egokian jarri.\nManex Ormazabal: "hainbat ideia eta proiektu dauzkagu ‘Fixie’ kultura garatzeko"\nNola sortu zen Bizipoza?\nBizipoza proiektua aspalditik genuen buruan, nahiz eta joan den urtera arte gauzatu ez. Bakoitzak bere erara, beti izan dugu bizikletekiko afizioa, eta gustuko zerbaitetan lan egitea beti izan da biontzako amestutako zerbait. Iban bizikletak konpontzen hasia zen denbora librean, eta nik betiko lana utzi berri nuen ibilbide berri bati ekiteko. Gauzak horrela, udaberria Bizipoza sortzeko une egokia iruditu zitzaigun, eta abuztuan zabaldu genuen denda.\nAfizioa lanbide bihurtu duzue.\nGaur egun, horrelako proiektu bat aurrera eramateko ilusio handia eta lan asko dira beharrezkoak, baina lortu daiteke. Oso argi geneukan aberastasuna pertsonala izango zela, eta ez ekonomikoa. Baina bai, afizioa lanbide bihurtzea lortu dugu.\nNolako bizikletak saltzen eta konpontzen dituzue?\nOrain arte lana hiru arlo nagusitan banatu dugu: Single speed eta fixed bizikleteten eta materialaren salmenta, bizikleten moldaketa eta zaharberritzea, eta mota guztietako bizikleten konponketa.\nEuskal Herrian badago ‘fixie’ zaletasunik?\nBai, oro har bizikletaren erabilera etengabe hazten ari da, eta ondorioz fixie mundura ere jende asko ari da gerturatzen. Hemen, Donostian, Finko taldea sortu berri da, eta astero batzen gara hiritik buelta bat emateko. Bilbon eta Gasteizen urteak daramatzate pinoi finkoaren inguruan gauzak antolatzen, eta Iruñean jendea mugitzen hasi dela jakin berri dugu. Gure helburuetako bat mugimendu honi bultzada bat ematea da, bai kolaboratzaile bezala, eta baita ekintzen antolatzaile bezala ere. Etorkizun laburrera begira, fixie kultura garatzeko hainbat ideia eta proiektu dauzkagu.


Aurtengoan ez da Lekeitioko Kaleka jaialdirik ospatuko - Deia\nDatorren urtean kale arteen festibalak bere “bidea berhartungo” duela baieztatu du antolakuntzak\n– i. f. 30.04.2020 | 00:13\nLekittoko Deabruak taldea, Kalekan eskainitako ikuskizunetako baten. Argazkia: I. Alberdi\nLekeitio – Koronabirusak sortutako osasun egoera dela eta, Lekeitioko Nazioarteko Kale Arteen jaialdiak ezin izango du aurten bere 31. edizioa bete. "Uztailaren 9tik 12ra egin beharreko jaialdia egitea ezinezkoa da egun bizi dugun egoera honetan, izan ere gogora dezagun urtero 20.000 ikusletik gora biltzen direla jaialdian zehar", antolatzaileek jakinarazi dutenez.\nNahiz eta prestakutza lanak eginda zituzten, "bertan parte hartu behar zuten konpainia eta kolektiboak aukeratuta" baitzeuden, ez da aurtengo udan Kalekarik izango. Lea-Artibain egiten den arte festibalik handiena dena, eta Euskal Herriko kale ikuskizunen jaialdi handienetakoa dena, 2021. urtean bueltan izango dela baieztatu dute. Uztailean egin beharreko zen edizio berria bertan behera uzteko erabakia hartuta, "hala ere, hurrengo urtean, egoera hobea izango delakoan, jaialdiak bere ibilbidea berhartuko du inoiz baino gogo gehiagorekin".\nKultur egitasmo esanguratsua izanik, "deialdi irekian aurkeztu ziren 500 taldeetatik 20 izan ziren aukeratuak. Jatorri ezberdineko ikuskizunak aurreikusten ziren, besteak beste, Kolonbia, Txile, Katalunia, Gaztela eta Leon, Valentziar Erkidegoa, Madril, Murtzia eta, noski, Euskal Herritik" etorritako konpainia eta kolektiboak. "Eta jarduera guzti hauek uztailaren 9, 10, 11 eta 12an zehar banatuko ziren eta eduki, formatu eta hizkuntza ani-tzetako dantza, zirkua, clown, keinu-antzerki, esperimentazio espazioa edota piroteknia ikuskizunen bidez. Baina zoritxarrez ezin izango ditugu ikusi". Ez da lehen aldia Kaleka bertan behera uzten dena. Izan ere, "aurtengo jaialdia bertan behera geratzen den bigarren aldia izango da, 1995eko edizioa eta gero". Bada, beste arrazoi bategatik izan zen: "Garai horretan zegoen krisi ekonomikoa izan zen jaialdia ospatzea galarazi zuena".\nInpaktu ekonomikoa Penaz jaso dute Lekeitio eta lekeitiarrek albistea. Jaialdi soila baino, Kaleka "gure herriaren nortasunaren parte da, urtero milaka pertsona gurera erakartzen dituena. Kultura arloan ere sekulako aberastasuna eskaintzen digu, beste modu batean ikusi ezingo genituen ikuskizunak gurera ekarriz. bestetik, "inpaktu ekonomikoaz ere solastu da antolakun-tza. "Oso altua da, gure ekonomian eragin zuzena izaten baitu. Urtean zehar herrian egiten den ekitaldi garrantzitsuenetako izanda, ostalaritzan, merkataritzan eta abarrean ere" egiten duen ekarpena oso inportantea da. "Lekeitioko markaren parte ere bada" festibala.


[Urriak 29 • AZKEN OSTIRALA] Motxiladun umeak, gurasoekin bizitzeko eskubidearen alde - - Hiruka.eus\nSARE Algorta 2021-10-28 09:40\nBa al zenekien 19 urtez gurasoa preso duen ume bat, guztira 15 egun besterik ez dela berarekin egon zigorrak iraun bitartean?\nAdingabeak gure komunitateko zatirik zaurgarriena dira eta ezin dugu onartu espetxe politika arbitrarioa euregana hedatu dadin. Euren gurasoei salbuespen legeria eta kartzela erregimen ez-ohikoak aplikatzearen ondorioz, haur eta nerabe hauek zigor bikoitza pairatzen dute, inolako deliturik egin ez badute ere. Lehen zigorra, guraso presoaren gabeziarekin bizitzea da, hutsune emozional horrekin bizitzea; familia bizitza normalizatua garatu ezina. Bigarren zigorra, aita, ama edota biak inoiz kalean eta euren ondoan ikusteko itxaropenaren ukazioa da. Gainera, gurasoak espetxean dituzten gainerako haurrekiko diskrimazio argia bizi dute motxiladun haur-nerabeek. Lege arrunta aplikatuz gero, posible bailitzateke haur hauek baimen bidez (asteburuetan, gabonetan nahiz euren urtebetze egunean, esaterako) gurasoak etxean izatea; edota zigorraren 1/4a beteta, hiruarren graduan ama-aita kalera ateratzea. Zer esanik ez 3/4ak beteta dituzten gurasoen kasuan; euren seme-alabekin etxean leudeke dagoeneko. Beraz, ume hauei egungo ez-ohiko legediak ama-aita etxean izateko itxaropena ukatzen die.\nHaur-nerabe hauek babes sozial eta familiar garrantzitsua badute ere, inork ezin du euren aita eta amen hutsunea bete. Hau da, haur hauen kasuan, aiton-amonen, izeba-osaben, nahiz beraien inguruaren sostengua ohikoak badira ere, euren amek eta aitek bete ezin dezaketen hutsunea nabarmena da eurengan. Eta, hutsune hori, ezin du beraiek ez diren beste inork bete. Guraso presoak ez dira inolaz ere ordezkagarriak.\nKartzela politika hau mantenduz gero, haur eta nerabeen etorkizunean nahiz garapenean ondorio lazgarriak eragingo dira. Egoera honi irtenbidea bilatu asmoz, SAREk premiazko hainbat neurri proposatzen ditu:\nMotxiladun haurren gurasoei lege arrunta aplikatzen hastea. Neurri horrek euren gurasoekin denbora gehiagoz egotea ahalbidetuko luke, ondorioz, ama-aitaren gabeziak eurengan duen eragina leundu eta, kasu askotan erabat gainditu egingo litzateke.\nOhiko legearen aplikazioak berehalako ondorio hauek izango lituzke:\n- Zigorraren 3/4ak beteak dituenez, automatikoki euren seme-alabekin etxean beharko lukete gaur bertan, beste edozein arrazoirengatik kartzelan dauden guraso guztiak bezalaxe.\n- Epaiturik dauden gainerako gurasoentzat 3.gradua erabat aplikatzea, legeak dioen bezala, askatasun mugatuan bizitzeko eskubidea baitaukate.\nIraganean presoen seme-alabak helburu politikoetarako erabiliak izan dira, eta gaur egun, oraindik ere, erabiliak izaten jarraitzen dute. Haurrak gure komunitateko zatirik zaurgarriena osatzen dute. Ezin dugu gaur egungo espetxe politika gizagabea euregana heda dadin jarraitzen utzi.\nHonengatik, ume hauek gurasoekin hazteko duten eskubidearen defentsan; ostiral honetan, urriak 29, 20:00etan daukagu zita Telletxe plazan. Bertan ikusiko dugu elkar!


Gorka Orive: "Txertatze-prozesu hori azkartu egin behar da" - Noticias de Gipuzkoa\nGorka Orive: "Txertatze-prozesu hori azkartu egin behar da"\neunate f. domínguez 18.01.2021 | 00:59\nOsakidetzaren osasun zerbitzuak txertoekin Hondarribiko Caser Betharram egoitzan. Argazkia: Efe\nTxertoa Euskadira hain azkar iristea positibotzat jo du Gorka Orive Euskal Herriko Unibertsitateko Farmaziako irakasle eta iker-tzaileak. Urtebete baino gutxiagoan antidoto bat lortu izana gertaera historikoa dela dio, eta hori posible egin duten ikertzaile guztien lana balioesten du. Hala ere, aitortzen du Euskadik erritmo askoz motelagoa hartu duela beste erkidego batzuekin konparatuz. Hori dela eta, ikertzaile honek dioenez, "prozesu hori bizkortu egin behar da", euskal populazioaren immunizazio handiagoa lortzeko.\n"Txertoaren lehen balorazioa oso positiboa da. Txertaketa-prozesua hasi berria dela ulertu behar da. Baina, zalantzarik gabe, egunak igaro ahala, txertatze-prozesu hori azkartu egin behar da, pandemian gaudelako, eta birus honek ez du atsedenik hartzen", dio Gorka Orivek. Izan ere, txertoak pandemia honen sendabidearen zati handi bat ekarriko du, baina polemika piztu du hasieratik. Hasieran, eztabaida piztu zen herritar gehienek ez zirelako fidatzen hain denbora gutxian egindako txertoaz. Eta orain, Euskadin, txertaketa-prozesua Espainiako beste leku batzuetan baino motelagoa doalako. Moteltasun hori ikusita, EHUko ikertzaile eta irakasleak dio Eusko Jaurlaritzak hartutako erabakirik "kontserbadoreenaren" ondorio dela. Alde horretatik, erabaki hori txertatutakoen bigarren dosia bermatzeko beharrari dagokiola ziurtatu du. "Txertaketa-prozesua ulertu behar da. Txerto hau bi dosirekin aztertu da, lehenengoaren eta bigarrenaren artean hiru aste igaro behar dira, baina bi dosiak hartu behar dira. Euskadin, Eusko Jaurlaritzak hartu duen neurria txertaketa-prozesu motelago batean joatea da, txerto guztiak ez agortzeko eta txertatutako pertsona horiek hiru hilabetean bigarren dosia izango dutela bermatzeko", azaldu du. Beste leku batzuetan, ordea, txertoak agortzea eta herritarrei masiboki txertoa jartzea da erabakia, kontuan hartuta hurrengo dosia bigarren aldirako garaiz iritsi beharko litzatekeela, Oriveren arabera.\nERABAKIA Zein da erabakirik onena? "Txertaketa-prozesuaren hasierako ikuspuntutik eta gauden unean, gogoratu behar da txertoekin duela hiru aste hasi garela, eta pixkanaka modu sinbolikoan hastea egokia eta aukera ona iruditzen zait. Agian, prozesuaren arabera, txertoa jartzeko beste modu batzuk proposa daitezke", azaldu eta gaineratu du: "Egunak igaro ahala erritmoa bizkortu beharko dugu, eta orduan ikusi behar da Euskadik zer bilakaera duen. Nire ustez, asteak igaro ahala, herritarrek erritmoa behar bezala ezagutzeko eskatuko dute, eta jakin beharko dugu txertoa jartzeko erabiltzen ari diren baliabideak nahikoak diren". Ildo honetatik jarraituz, hirugarren olatua geldiaraztea ezinezkoa izango zela dio, txertatze-prozesua bizkortu eta gizartea masiboki immunizatu arren. "Txertoek ezin zuten hirugarren olatu hori geldiarazi, txanpon bereko bi alde desberdin dira", argitu du. Hain zuzen, azpimarratu du txertoa eraginkorra izan dadin beharrezkoa dela gizarteak bigarren dosia izatea, eta horretarako, hurrengo hilabeteak igaro-tzea falta dela gutxienez. Are gehiago, olatu-faseen arabera, zalantzan jartzen du etorkizunean laugarren olatu bat geratzerik ez dagoela. Hau da, ikertzailearen arabera, txertaketak hedapena motelduko du, baina, azaltzen duenez, "agian olatuak iraun dezake, ez baitugu behar adinako portzentajean txertatuko transmisio gehiago egon ez daitezen". Hori bai, gaineratu du "zenbat eta jende gehiago hartu txertoa orain, orduan eta jende gehiago egongo da babestuta datozen hilabeteetan". Oraindik ezagutzen ez den beste ezezagun bat da txertoek andui berrien eta haien iraupenaren aurrean ematen duten babesa. Gripearen txertoarekin eta arriskuan dagoen populazioari urtero txertoa jarri beharrarekin gerta-tzen den bezala, oraingoz ez dakite zehazki zenbat hilabete babesten dituzten dosi horiek. Aditu honen iritziz, "ez dakigu zein immunitate sortzen duen txertoak, baina badakigu paziente batzuek infekzio naturala izan dutela, pasatu dutela eta horiek sei edo zortzi hilabeteko defentsak izan dituztela", azaldu du. Izan ere, zenbait adituren iritziz, txertoek immunitate iraunkorragoa emango lukete, "baina momentuz ez dakigu".\nGRIPEA Txerto honek birusaren sorrera izan zuen urtea amaitzeko beharra eta horren eskaera ekarri du. Bukatu da jada 2020. urtea, baina orain zer? Herritarren ilusio horren oinarrian, urtearen amaiera bera maskarak eramateko derrigortasunarekin eta koronabirusarekin amaitzeko beharra zegoen, baina, egia esan, birus hau luzerako iritsi da, baita maskarak erabiltzeko beharra ere. "Aditu batzuek diote birus hau gurekin egongo dela. Baina, agian, gripeari bezala egin beharko diogu aurre. Hala ere, pixkanaka joan behar da, eta pandemiaren bilakaera ikusiz", dio. Alderdi horri dagokionez, mundu osoko herritar guztiei txertoa jar-tzea ezinezkoa edo zaila delako gertatzen dela dio. "Zaila izango da birusak gurekin ez irautea, kutsa-tzeko ahalmen handia duelako". "Gripeak bezala iraun dezake, baina txertoarekin, pertsona ahulenak babestu eta birus honen heriotza ahalik eta gehien murriztu nahi da. Izan ere, pandemiaren hasieran, asko ziren koronabirusa gripearekin alderatzen zuten adituak. Alde horretatik, bi birusen arteko desberdintasuna agerian utzi dute hilabete hauetan: "Nire ustez, frogatuta dago gripea arnas gaixotasun serioa dela eta konplikazioak eta heriotzak eragiten ditu, baina koronabirusak ondorio askoz okerragoak ditu hilkortasunean, inpaktu sanitarioan, sozialean eta ekonomikoan. Gainera, gaixotasuna bera desberdina da, pertsona mota guztiei eragiten dielako", ondorioztatu du Gorka Orivek.


Cash Buster Dorreak |\nCash Buster Dorreak\nberehalako irabazi jokoak fan? ditugu onena berehalako irabazi joko zuretzat. Cash Buster Dorreak IWG jokoen software garatzaileek ezaugarri benetan interesgarriak josia dago. guztiak dorreak on karreteak spinning eta bloke suntsitu buruz da. benetan polita kolore batzuk joko honen interfazea diseinatzeko erabili dira. Hau jatorrizko Cash Buster Joko ondorengoa da. hau onena berehalako irabazi Joko cash up £ 1.000.000 den sari bat du. Badira batzuk harrigarria bonus jokoak ere jokalari emandako. hondo Musika da gisa joko harrigarri hau itxura bezala fun.\nCash Buster Dorreak Ezaugarriak onena berehalako irabazi joko\nhau Instant Best Irabazi joko Ezaugarri benetan interesgarri batzuk ditu, eta ez da batere konplexua ulertzeko. haren osoak koloretako bloke dorreak hori mantentzeko ohitu spin guztietan Pukas inguruan Lazkoz. Badira bi jokoa modu desberdinak. Pantaila spin botoia eta bira-kopurua ezkerreko orriaren alde on ditu. Erdian, daude, horietako bakoitzean saria zenbatekoa horietako gainean aipatu beharrik bloke. eskuineko aldean mahai bildu izarrak eta geziak kopurua erakusten du. Apustu doi dezakezu klik eginez + eta – pantailako botoiak.\nInstant Best Irabazi jokatzeko\nhau jokatzeko Instant Best Irabazi joko da asko errazagoa da agertzen baino. Guztiak egin behar duzun da spin zinta eta zinta agertzen den kopurua bloke kopuru hori dorre batetik suntsitu egingo. Ez dago Play Normal eta errepikatu Play joko moduak da. jokoan normal moduan, ematen dira 5 Apustu bakoitzean eta bertatik zenbakiak biraka 1-6 dorreak azpian pasatzean agertzen dira. Badira hiru ikur bereziak; izar, Zirkulua eta gezi sinboloa. 4 izarreko ikurrak jasotzen baduzu, izar bonus joko aktibatzen da. gezi sinboloa osoa dorrea bloke berrezartzeek berriro ere bildu baduzu 4 Hauetako, gezi bonus jokoa abiarazi. zirkulu sinboloa zirkulu bonus mahai gainean segmentu betez jarraitzen du.\nEz baduzu ezer irabazi Normal Play moduan, ondoren emango zaie doako spin bat da bukaeran zehar errepikatu play Ezaugarri izeneko. spin horretan karreteak jokoan normal Ezaugarri bezala gauza bera erakutsiko du; i-6 zenbakiak, izar ikur, gezi sinboloa edo zirkulu ikur edo berehalako saria diru kopuru bat.\nhau Instant Best Irabazi joko batzuk benetan harrigarria grafiko eta erakargarria hondo soinu bat du. Jokatzeko oso interesgarria da eta ziur jokalaria zaletasuna mantentzeko denbora luzez. bonus ikurrak modu handi bat extra cash batzuk egiteko ez ezik base jokoaren winnings dira.


Bertsolari aldizkariaren sortzailea, Joxean Agirre eta egungo editore den Beñat Hach Embar Hitzetik Hortzera saioan egongo dira asteburu honetan aldizkariaren urteurrenaz solasteko.\n1991ko udaberrian argitaratu zen Bertsolari aldizkariaren aurreneko alea eta urte berean Argia Saria jaso zuen prentsa idatziaren alorrean. Momentu hartatik, 120 alde argitaratu dira. Aldizkaria bere portada esanguratsuengatik ere ezaguna da, lehenengo alean adibidez, Mañukorta bertsolaria bizarra mozten ageri da.\nHiru hilerik behin argitaratzen da bertsolaritza aldizkaria eta harpidetzak 29 euro balio ditu urtean eta aldizkaria etxera helduko zaizu. Aldizkariaren webgunean hainbat eduki daude eskuragarri, albisteak, erreportajeak, argazkiak, aldizkarien bertsio digitala, podcast-ak…\nBertsolari aldizkariaren 30 urteak ospatzeko Joxean Agirre eta Beñat Hach Embar ETB1eko Hitzetik Hortzera, bertsolaritzako programan egongo dira. Larunbatean 21:00etan eta igandean 15:00etan. 30 urte hauetako bitxikeria eta aldaketez arituko dira asteburuko saioan.\nJoxean Agirre aldizkariaren sortzailea izan zen eta berarekin urte haietako lanaren inguruan mintzatuko dira. Beñaten kasuan gaur egungo lanaren inguruan ariko dira, urtaro bakoitzeko edizioaren koordinazioaz arduratzen baita gaur egun. Horrez gainera, plazak eskainitako ale onenak ere eskainiko dituzte.\nKanal hauetan artxibatua: Bertsolaritza | Euskal Herria


Aldundiak “Banbalina arteko lanbideak” antzerkiari lotutako enplegu-prestakuntza programaren bigarren edizioa bultzatu du - Área de prensa - Bizkaia.eus\nAldundiak “Banbalina arteko lanbideak” antzerkiari lotutako enplegu-prestakuntza programaren bigarren edizioa bultzatu du\n2020(e)ko urtarrilaren 23(a) 14:30\nLaespada eta Barea.\nIkasle horiek irakasleen tutoretzapean jarduten dute une oro, hain zuzen ere Betitxe Saitua, eszenako jantzien diziplinako arduradunarena, eta Alicia Suárez, Lola López eta Iciar Arrietarena, ile-apainketa eta makillaje ikastaroko buru direnenak. Zati hau, nagusiki, Pabellón 6ren instalazioetan garatzen da, baina beste antzoki eta ikuskizun areto batzuk ezagutzeko aukera izango dute.\nBost hilabeteko lan-kontratua duen fase honek jarraipena ematen dio aurretiazko prestakuntza-kontratu bati; aurretiazko prestakuntza horretan autoenpleguari, berdintasunari edo sormenari buruzko edukiak jaso ahal izan dituzte, Enplegu eta Ekintzailetzarako Foru Agentziaren - Dema - eta aipatutako Pabellón 6ren esku hartzeari esker.\nIaz egin zen 'Banbalina arteko lanbideak' programaren lehen edizioan zazpi gaztek parte hartu zuten (bost emakume eta bi gizon), eta haien lan-egoerak hobera egin zuen kasuen % 80an. Gainera, muntaia zehatzetan, iazko maiatzean antzeztu zen Pabellón 6ren Gazte Konpainiaren '¿Qué fue de Ana García?' antzezlanaren eszenografia eta maskarak egin zituzten; irailean antzeztutako Ramón Barearen 'Ay Carmela' antzezlanaren eszenografia garatu zuten eta praktikak egin zituzten Arriaga Antzokian Calixto Bieitok zuzendutako 'Mendi mediyan' produkzioan.


Juan Mari Larrañaga "Txiki" - Wikipedia, entziklopedia askea.\nJuan Mari Larrañaga "Txiki" (Zarautz, Gipuzkoa, 1968 - Zarautz, Gipuzkoa, 1998ko urriaren 24a) Orioko traineruaren patroi zarauztar ezaguna izan zen. 90. hamarkadaren amaiera aldera Kontxako 3 Bandera, 3 Euskal Liga eta Espainiako 3 Txapelketa lortu zituen besteak beste. Guztira 51 bandera eskuratu zituen.\nZarautz, 1998ko urriaren 24a (29/30 urte)\n2 Heriotza eta omenaldia\nZarauztarra izanik bertako arraun taldean hasi zen eta elkarteak inoiz lorturiko lehenengo bandera bera patroi zela eskuratu zuen, 1985ean, kadete mailako batelean.\n1992an Jose Luis Kortak Oriora eraman zuen eta urtetik urtera estropada gehiago jokatzen hasi zen. Lehenengo titulu handia 1993ko Espainiako Txapelketa izan zuen. 1996 eta 1997 denboraldiak bikainak izan ziren oriotarrentzat eta Korta eta Txiki akldatuz ibili ziren Kanpa traineruaren txopan. Horrela 1996an bera izan zen Kontxako Banderan patroi titularra eta 1997an sailkapen estropada baino ez zuen jokatu. Urte honen bukaeran Jose Luis Korta Castro Urdialesera joan zen eta 1998an berak jokatu zituen estropada guztiak. Urte bikaina izan zen 14 estropada irabazi baitzituen, tartean Liga, Kontxa eta Espainiako Txapelketak.\nHeriotza eta omenaldiaAldatu\n1998ko urriaren 24 gauean auto istripua izan zuen bere etxetik 100 metrotara. Hurrengo egunetan hainbat omenaldi jaso zituen eta meza jendetsuak izan ziren Zarautzen eta hurrengo egunean Orion.\nAzaroaren 29an arraun munduak omenaldia egin zion Orion. Meza nagusia eta ondoren udaletxean irabazitako lehen bandera (Zarauzko kadeteena) eta 1997ko Kontxaren trofeo dedikatua eman zitzaion familiari. Hamabietan Orioren Txiki traineru berria uretaratu zen eta ondoren bi estropada izan ziren ibaian. Lehenengoan Juan Carlos Fontanek gidaturiko Gipuzkoako selekzioa gailendu zitzaion Bizkaikoari eta bigarren estropadan Kortak gidaturiko Oriok irabazi zuen Garmendiaren Zarautzen aurretik.\nGaur egun Orioko neskek darabilten traineruaren izena ere Txiki da.\nKontxako Bandera (3): 1996, 1997* eta 1998.\nEspainiako Traineru Txapelketa (3): 1993, 1995 eta 1998.\nEuskadiko Traineru Txapelketa (3): 1995, 1997 eta 1998.\nEuskal Liga (3): 1996, 1997 eta 1998.\nNerbioiko Sari Handia (3): 1995, 1996 eta 1998.\nEl Corte Ingles Bandera (4): 1995, 1996, 1997 eta 1998.\nZarauzko Ikurrina (1): 1998.\n1998 Txiki-ren Omenaldia (Txiki handia zara)\nAzken aldaketa 7 martxoa 2019(e)an, 16:59(e)tan\nOrriaren azken aldaketa: 7 martxoa 2019, 16:59.


okupatze / okupazione\nokupazio (orobat okupazione g.er.) 1 iz okupatzea.\n1869an, frantsesen ekimenez, Suezeko ubidea zabaldu zelarik, Egipto gune estrategiko guztiz garrantzitsua bihurtu zen, eta horren ondorioz etorri zen, 1882an, britainiarren okupazioa. Koro Navarro «Ekonomiaren globalizazioa» - Jacques Adda - 52. orr.\nAita xaharra aspaldi hila zen, gerra izan zen bitartean, baina alemaniarren okupazioaren aurretik. Fernando Rey «Gure etxeko kontuak» - Natalia Ginzburg - 176. orr.\nHots, bada holakoekin aski % 82 irakiar okupazione horren kontra izaiteko. Herria 2004-05-20\nZapalkuntza, menderatzea eta okupazioa jasaten dituzten herrialdeen ingurumena eta baliabide naturalak babestu egin behar dira. Itziar Eizagirre / Amaia Lizarralde «Garapen iraunkorra» - 123. orr.\nOkupazioaren garaian eman zuen argitara bere lan filosofiko ezagunena: L'Etre et le Néant (1943, Izatea eta Ezereza). Monika Etxebarria «Goragalea» - Jean Paul Sartre - 8. orr.\nEz zuela udaletxearen okupazio sinbolikoan parte hartu deklaratu zuen Barandiaranek Tolosako epaitegian. Berria - Euskal Herria 2004-11-25\nJaponia pasiboki zetzan Mendebaldeko botere handienaren okupazio militarraren pean. Iñaki Mendiguren «Historiaren azterketa II» - A.J. Toynbee - 211. orr.\nHainbat aldiz okupazio militarrak pairatu zituen, eta 1845ean konfiskatu zieten fraideei, nahiz eta gero itzuli. Berria - Kultura 2004-06-02\nZerratzeaz mehatxatuak diren herrietako eskoletako arduradunek, estatuaren erabakiei kontra egiteko orduan, abertzaleen ekin moldeak baliatzen dituzte: okupazioak, manifestazioak, agiriak... Itxaro Borda «Hiruko» - 93. orr.\nOkupazio berriekin erantzun diegu kaleratzeei. Berria - Harian 2006-04-21\n2 (hitz elkartuetan lehen osagai gisa) ik okupatzaile.\nOkupazio indarrak ez dira Iraketik erretiratuko. Berria - Harian 2005-02-15\n-Holandako alemaniar okupazio indarrekin bat eginda zegoen polizia taldea. Hargatik, okupazio armadek arrastatze handiak obratzen zituzten barnealdeko sasi eta xaretan. Josu Zabaleta «Anne Franken egunkaria» - Anne Frank - 113. orr.\nSan Sebastian eguneko 'Danborrada' famatuak XVIII. mende bukaerako eta XIX.aren hasiera aldeko okupazio tropen desfile eta erretreta arranditsuak gogoratzen ditu. Askoren artean «Rataplan» - 35. orr.\nItoizko solidarioen okupazio ekintzak ahal guttikoak agertu dira parean zaukaten buldozer eta foruzainen indarkeriaren kontra. Herria 2003-03-10\nLan horrek okupazio garaiko Frantziaren miseriak eta loriak azaltzen ditu. Berria - Kultura 2004-11-09\nOren anitz iragaiten zuen haiekin eta gero eta gehiago mintzatzen ziren okupazio garaiaz. Eneko Bidegain «Anbroxio» - 104. orr.\nLaster, hilabete batzuk barru, okupazio akta egingo dugu. Berria - Euskal Herria 2004-01-22\n3 indarrean dauden legeen kontra, etxebizitza edo lokal bat, bizitzeko hartzea.\nBilboko Okupazio Mugimenduak deituta, 35 gazte Bilboko udaletxean sartu eta hango balkoian egon ziren atzo, Santutxuko Sorgintxulo gaztetxea desagertzearen kontra daudela adierazteko. Berria - Euskal Herria 2004-10-14\n4 toki jakin batean egotea.\nDuela bi urte bezalatsu, %90eko okupazio maila izan zuen Bilboko Euskalduna jauregiak 2005ean. Berria - Kultura 2006-01-17\nAtzo okupazio datu horrek mesede egin zioten. Berria - Ekonomia 2004-02-14\nPresondegi batzuen okupazio kopurua %125,4koa da. Berria - Euskal Herria 2004-07-02\n5 lan jarduera; landuna izatea.\nAdibide horrek oso argi ikusarazten du langile espezializatuen denbora osoko okupazioa ez dela errentagarria gertatzen, baldin salmenta kopuru jakin batetik gora ez bada. Koro Navarro «Ekonomiaren globalizazioa» - Jacques Adda - 17. orr.\nOkupazio tasa inoiz baino handiagoa da, eta langabeziak behera jarraitzen du (%7,6 da gaur egun). Berria - Ekonomia 2004-12-28\nLangabezia %0,3 handitu arren, jarduera eta okupazio emaitzetan oinarritu du iritzi baikor hori Gobernuak. Berria - Ekonomia 2004-04-01\naebetako okupazio indarrek (3); israelgo okupazio indarrek (3); nazioarteko okupazio indarren (3)\nokupazio erraldoia (5)\nokupazio indar (13); okupazio indarrak (70); okupazio indarrak erretiratzeko (3); okupazio indarrei (46); okupazio indarrek (180); okupazio indarren (178); okupazio indarren buruzagi (3); okupazio indarren egoitza (3); okupazio indarren eskutik (5); okupazio indarren presentzia (3); okupazio indarrentzat (6); okupazio indarretako (13); okupazio indarretan (3); okupazio militarra (5); okupazio militarrak (3); okupazio militarraren (4)\nokupazio sinboliko (3); okupazio sinbolikoan (3); okupazio tasak (3); okupazio tropak (3); okupazio tropek (4); okupazio tropen (8)\nirakeko okupazioa (20); irakeko okupazioa abiatu (3); iraken okupazioa (40); iraken okupazioa abiatu (4); israelen okupazioa (3); lurralde palestinarren okupazioa (3); lurren okupazioa (3)\nokupazioa abiatu (18); okupazioa amaitu (6); okupazioa amaitzeko (3); okupazioa bukatu (5); okupazioa bukatzeko (8); okupazioa defendatu (3); okupazioa dela eta (3); okupazioa hasi (11); okupazioa justifikatzeko (4); okupazioa salatu (6); okupazioa salatzeko (4); palestinarren okupazioa (3)\naeben okupazioak (3); iraken okupazioak (6); israelen okupazioak (4); okupazioak eragindako (3); okupazioak jarraitzen (3)\nalemaniarren okupazioan (3); iraken okupazioan (3)\nokupazioarekin amaitu (3)\nirakeko okupazioaren (9); iraken okupazioaren (16); iraken okupazioaren aurka (4); iraken okupazioaren aurkako (3); iraken okupazioaren kontrako (4); israelen okupazioaren (6)\nokupazioaren alde (9); okupazioaren aldeko (15); okupazioaren aldeko mugimendua (6); okupazioaren amaiera (3); okupazioaren aurka (25); okupazioaren aurkako (20); okupazioaren behatokiko (4); okupazioaren behatokiko zuzendari (4); okupazioaren bukaera (3); okupazioaren eta (13); okupazioaren historia (4); okupazioaren kontra (13); okupazioaren kontrako (20); okupazioaren menpe (3); okupazioaren ondoren (7); okupazioaren ondorioak (3); okupazioaren ondorioz (4)\nokupazioari aurre egin (4); okupazioari aurre egiteko (6); okupazioari aurre egiten (3)


Iztueta, bertsolari? | rufino iraola garmendia\n← Gaizkile motak\nParadigma berria, galdera zaharrak →\nPublicado el septiembre 15, 2016\tpor kafarnaum\nMeritu handiak onartu zaizkio Juan Ignazio Iztuetari: dantzarien maisu, dantzen liburuaren egilea, Gipuzkoako historia idatzi izana, kargu inportanteak… Baina oraindik badaude bi debate amaitu gabeak: batetik, zer-nolako euskara erabili ote zuen, eta, bestetik, bertsolaria ote zen. Bigarren puntuari helduko diogu. Bertsolaria ote zen jakiten hasteko, bi aipamentxo. Hau dio Orixek: «Poeta gaia zen inolaz ere Iztueta, bere burua lantzeko bidea izan balu» Beste hau, berriz, Manuel Lekuonak idatzia da: «Olerkari bezela, Iztueta etzan izan beste munduko gauza. Bañan, ori bai, gai ortan ere asko ageri izaten zitzaion bere beste alderdia, bertsolari-alderdia. Nolanai dala, itz-neurtua oso ondo ta ‘aire ta bote’ esan ohi dan bezela, erabiltzen zuan»\nBeraz, Lekuona Zaharrarentzat bazen bertsolari. Pello Esnalek ere aitortu izan du: «Iztueta bertsolaria zuan» Oraingoz esan dezagun bertsozale amorratua eta bertsolaritzaren defendatzaile sutsua zela. Ukatzerik ez dagoena da bertso-jartzaile ona izan zela. Euskal Herri osoak ezagutzen ditu Logroñoko kartzelan Conchesiri paraturiko bertso famatu haiek. Horien mailakorik, ordea, besterik bai? Bertso asko ditu onak, bat azpimarratu nahi nuke:\nmin onek bearko du\nBilintxek berak sinatzeko modukoa.\nBada beste kontu bat ni asko harritzen nauena: bertsolaria izanda nolaz ez da azaltzen Auspoan? Antonio Zavalak zer arrazoi izan zuen horretarako? Nire iritzi apalean, bi arrazoi daude: Zavalari ez zitzaion atsegin Iztuetaren euskara (dena den, prosan baino askoz ere euskara jatorragoa erabili zuen bertsotan); bestetik, Jose Garmendia apaiz zaldibitarrak zeukan erabat beretzat hartua, eta tolosarra ez zen ausartu, nonbait, monopolio hori haustera.\nBestalde, badago susmoa Iztuetak bereak balira bezala azaldu zituela bereak ez ziren bertso batzuk, batere oharrik gabe. Ondorio hori atera daiteke Iztuetaren olerkiak, Juan Ignazio Iztueta (Jose Garmendia Arruebarrenaren edizioa) Kardaberaz, 1978. Horrek ere ez ote zuen apur baino gehiago atzeratu Zavala?\nAzkenik, goitik beheraino onartzen dut (eta errepikatzen) Manuel Lekuonak zioena: olerkari moduan, Iztueta ez zela izan beste munduko gauza. Baina, asko nabarmentzen zitzaiola bertsolari-alderdia. Eta neure uztatik erantsiko diot: ez zen ‘bertsolaria’, bertso-jartzailea baizik.\nBai Horixe, DV: 160915\nEsta entrada fue publicada en 1 Artikulua/Prentsa y etiquetada 160915 BH. Guarda el enlace permanente.


Santa Klarako mojei, esker onez . Noticias de Gipuzkoa\nXabier Txurruka Zarauzko Alkatea - Domingo, 25 de Junio de 2017 - Actualizado a las 06:02h\n1611n Lermatik Zarautzera etorri eta harrezkero Narrosen bizi ziren mojak 1625ean sartu ziren egun ezagutzen dugun Santa Klara komentuan klausuran bizitzera. Lau mende bizi izan zarete Klaratarrak Zarautzen, otoitz-giroan behartsuenei laguntzen. Santa Klarako mojek, klausurako bizitza xume horrez gain, auzoarekin, herriarekin, kulturarekin, hezkuntza eta hizkuntzarekin azken lau mendeotan agertu duzuen konpromisoa eta lotura goraipatu nahi nituzke. Gehienak Euskal Herriko hainbat txokotatik etorritakoak bazarete ere, ezin ahaztu Zarautzen bertan jaiotakoak izan direla moja asko eta asko. Gaur egun bertan zaudeten erdiak bezalaxe.\nJainkoari eskainitako bizitza oso bat. Otoitzaren bitartez Jainkoarekin bat egitea aukeratu zenuten, Santa Klarak bezala. Bizitza apala, soila eta isila;Klaratarrek, barnera bilduz, otoitzari eskaini diozue bizitza, horixe izan baita zuen funtsa eta ildo nagusia. Baina bizitzan zehar, egunero izan dituzue, bai komunitatean bertan eta baita komunitatetik kanpo ere, herritarrekin harreman zuzena izatera bultzatu zaituzten beste jarduera eta “ofizio” batzuk: txiroei emandako arreta, baratza-lanak… Eta zenbat zarauztarrek eskatu ote dizueten laguntza arropak josteko, bordatzeko, puntillak egiteko… eta horrelako lanetarako. Ezin aipatu gabe utzi egun jakin baterako eguraldi ona eskatzeko hamahiru arrautzako dozenak eramateko tradizio bihurtutako ohitura ere. Gure herriaren historiaren parte zarete.\nJakin dugu hil honen bukaeran Zarauzko komentua utzi eta Oñatikora zoaztela. Azken lau mendeotako harreman estu hori ospatzeko eta egindako lan guztiagatik zuei eskerrak emateko, Zarauzko Txinpirin, Gazte Abesbatza eta Zarautz Abesbatzaren eskutik Santa Klara elizan, ostiral honetan, arratsaldeko zazpietan ospatuko dugun Agur Kontzertura gonbidatu nahi nituzke zarauztarrak.\nBukatu aurretik, azken bi urteotan zuekin, Zarauzko Arreba Klaratarrekin solasean jarduteko aukera izan dudan une horietan agertu izan didazuen borondatearekin bat eginda, jakinarazi nahi dizuet lanean ari naizela eta arituko naizela guztion nahia den hori lortzeko. Hementxe nauzue, laguntzeko prest.